ส่วนที่1

การประกอบธุรกิจ

1. นโยบายและภาพรวมการประกอบธุรกิจ

  1.1 วิสัยทัศน์และพันธกิจ

บริษัทมีเป้าหมายที่จะเป็นผู้นำในธุรกิจพัฒนาอสังหาริมทรัพย์ของประเทศไทย
โดยมุ่งเน้นการพัฒนาโครงการที่พักอาศัยประเภทบ้านเดี่ยวและอาคารชุดพักอาศัย
และโครงการเชิงพาณิชย์ในรูปแบบอาคาร
สำนักงานและพื้นที่ค้าปลีกที่มีคุณภาพเพื่อขายหรือให้เช่าแก่กลุ่มลูกค้าเป้าหมายตามแต่ละระดับราคาและความต้องการ
เพื่อตอบสนองความต้องการที่หลากหลายของกลุ่มลูกค้า

  1.2 การเปลี่ยนแปลงและพัฒนาการที่สำคัญ

บริษัท แกรนด์ คาแนล แลนด์ จำกัด (มหาชน) (“บริษัท” หรือ “จี-แลนด์”) เดิมชื่อบริษัท มีเดีย
ออฟ มีเดียส์ จำกัด (มหาชน) (“มีเดียส์”) ก่อตั้งขึ้นเมื่อวันที่ 22 เมษายน 2528
ด้วยทุนจดทะเบียนเริ่มแรกจำนวน 200,000 บาท
และเข้าเป็นบริษัทจดทะเบียนในตลาดหลักทรัพย์แห่งประเทศไทย นับตั้งแต่วันที่ 8 กุมภาพันธ์ 2539
ซึ่งขณะนั้นประกอบธุรกิจผลิตรายการโทรทัศน์และจำหน่ายเวลาโฆษณาในรายการโทรทัศน์

บริษัทได้มีการเปลี่ยนแปลงการดำเนินธุรกิจครั้งสำคัญด้วยที่ประชุมวิสามัญผู้ถือหุ้นครั้งที่ 1/2552
เมื่อวันที่ 17 ธันวาคม 2552
ได้มีมติอนุมัติการเข้าทำรายการได้มาซึ่งสินทรัพย์ในธุรกิจพัฒนาอสังหาริมทรัพย์
ด้วยกระบวนการโอนกิจการทั้งหมด (Entire Business Transfer : EBT) จาก บริษัท
แกรนด์ คาแนล จำกัด ซึ่งเป็นบริษัทในกลุ่มเจริญกฤษ และการซื้อสินทรัพย์จากกลุ่มรัตนรักษ์
ซึ่งการเข้าทำรายการดังกล่าวถือเป็นการจดทะเบียนกับตลาดหลักทรัพย์ทางอ้อม (Backdoor
Listing) และส่งผลให้บริษัทมีการเปลี่ยนแปลงการดำเนินธุรกิจครั้งสำคัญ
โดยการเปลี่ยนจากธุรกิจโทรทัศน์ไปสู่ธุรกิจพัฒนาอสังหาริมทรัพย์
และกลุ่มเจริญกฤษได้เข้ามาเป็นผู้ถือหุ้นรายใหญ่และเป็นผู้บริหารหลักของบริษัท โดยเมื่อวันที่ 21
มกราคม 2553 ตลาดหลักทรัพย์แห่งประเทศไทยได้อนุมัติรับหุ้นสามัญของบริษัท
เป็นหลักทรัพย์จดทะเบียน
พร้อมทั้งปรับย้ายหมวดธุรกิจจากหมวดธุรกิจสื่อและสิ่งพิมพ์ภายใต้กลุ่มอุตสาหกรรมบริการ
ไปสู่หมวดพัฒนาอสังหาริมทรัพย์ภายใต้กลุ่มอุตสาหกรรมอสังหาริมทรัพย์และก่อสร้าง และเมื่อวันที่ 6
พฤษภาคม 2553 ได้มีการจดทะเบียนเปลี่ยนชื่อบริษัทเป็น บริษัท แกรนด์ คาแนล แลนด์ จำกัด
(มหาชน) และใช้ชื่อย่อหลักทรัพย์ว่า “GLAND”

ทั้งนี้ ณ สิ้นปี 2557 บริษัทมีทุนจดทะเบียนจำนวน 5,919 ล้านบาท
และมีทุนที่ออกและเรียกชำระแล้วจำนวน 5,529 ล้านบาท

  1.3 โครงสร้างการถือหุ้น

บริษัทและบริษัทย่อยดำเนินธุรกิจหลัก คือ ธุรกิจอสังหาริมทรัพย์ ดังนี้

79.57% 100%

100% 100% 88.07% 50%

100%

กลุ่มบริษัทที่ดำเนินธุรกิจอสังหาริมทรัพย์ รวม 8 บริษัท สามารถแบ่งตามประเภทของธุรกิจได้ดังนี้

1.  บริษัท แกรนด์ คาแนล แลนด์ จำกัด (มหาชน)
    ให้บริการอาคารสำนักงานให้เช่าและพื้นที่ค้าปลีกให้เช่า “เดอะไนน์ ทาวเวอร์ส แกรนด์
    พระราม 9” และโครงการ “Super Tower” พร้อมด้วยส่วนศูนย์ประชุม
    นอกจากนั้นยังพัฒนาอสังหาริมทรัพย์เพื่อขาย “เบ็ล สกาย คอนโดมิเนียม” และ โรงแรม
    รวมถึงให้บริการรับบริหารการขาย การตลาด งานก่อสร้างและบริหารโครงการที่พักอาศัย

2.  บริษัท เบ็ล ดีเวลลอปเมนท์ จำกัด พัฒนาอสังหาริมทรัพย์เพื่อขาย โครงการคอนโดมิเนียม
    ”เบ็ล แกรนด์ พระราม 9” และพื้นที่ค้าปลีกให้เช่า “The Shoppes @ Belle”

3.  บริษัท สเตอร์ลิง อีควิตี้ จำกัด พัฒนาอสังหาริมทรัพย์ โครงการอาคารสำนักงานให้เช่า
    “ยูนิลีเวอร์เฮ้าส์”

4.  บริษัท พระราม 9 สแควร์ จำกัด พัฒนาอสังหาริมทรัพย์ โครงการอาคารสำนักงานให้เช่า
    “จี-แลนด์ ทาวเวอร์ แกรนด์ พระราม 9”

5.  บริษัท จี แลนด์ พร็อพเพอร์ตี้ แมเนจเน้นท์ จำกัด พัฒนาอสังหาริมทรัพย์ โครงการพื้นที่ค้าปลีก
    “Arcade”

6.  บริษัท เบ็ล แอสเซทส์ จำกัด ยังไม่ดำเนินการใดๆ

7.  บริษัท พระราม9 สแควร์ โฮเต็ล จำกัด ยังไม่ดำเนินการใดๆ

8.  บริษัท เบย์วอเตอร์ จำกัด ยังไม่ดำเนินการใดๆ

2. ลักษณะการประกอบธุรกิจ

บริษัท แกรนด์ คาแนล แลนด์ จำกัด (มหาชน) (“GLAND”)

ปัจจุบันมีทุนจดทะเบียนชำระแล้วจำนวน 5,529,215,704 บาท แบ่งออกเป็นหุ้นสามัญจำนวน
5,529,215,704 หุ้น มูลค่าที่ตราไว้หุ้นละ 1 บาท ปัจจุบัน บริษัทมีโครงการที่เปิดดำเนินการแล้ว
ได้แก่ โครงการเดอะไนน์ ทาวเวอร์ส แกรนด์พระราม 9
และอยู่ในระหว่างดำเนินการพัฒนาโครงการอาคารสูง Super Tower
พร้อมด้วยส่วนอาคารหอประชุมโครงการ และโครงการอสังหาริมทรัพย์เพื่อขาย ได้แก่
โครงการเบ็ล สกาย คอนโดมิเนียม รวมถึงการให้บริการรับบริหารการขาย การตลาด
งานก่อสร้างและบริหารโครงการที่พักอาศัย

บริษัท เบ็ล ดีเวลลอปเมนท์ จำกัด (“เบ็ล”)

ก่อตั้งขึ้นในปี 2537 ปัจจุบัน มีทุนจดทะเบียนและเรียกชำระแล้วจำนวน 2,064,261,300 บาท
แบ่งออกเป็น หุ้นสามัญจำนวน 20,642,613 หุ้น มูลค่าที่ตราไว้หุ้นละ 100 บาท ปัจจุบัน เบ็ล
มีโครงการพัฒนาอสังหาริมทรัพย์เพื่อขาย ได้แก่ โครงการคอนโดมิเนียม เบ็ล แกรนด์ พระราม 9
และ พื้นที่ค้าปลีกให้เช่า โครงการ The Shoppes @ Belle

บริษัท สเตอร์ลิง อีควิตี้ จำกัด (“สเตอร์ลิง”)

จดทะเบียนก่อตั้งขึ้นเมื่อวันที่ 22 เมษายน 2539
ปัจจุบันสเตอร์ลิงมีทุนจดทะเบียนและเรียกชำระแล้วจำนวน 280 ล้านบาท
แบ่งออกเป็นหุ้นสามัญจำนวน 2.8 ล้านหุ้น มูลค่าที่ตราไว้หุ้นละ 100 บาท ปัจจุบัน
โครงการอาคารสำนักงานให้เช่า ยูนิลีเวอร์ เฮ้าส์ ได้เริ่มเปิดดำเนินการแล้ว
นอกจากนั้นบริษัทยังอยู่ในระหว่างการดำเนินโครงการโรงแรมที่อยู่ในบริเวณโครงการ เดอะ
แกรนด์ พระราม 9

บริษัท พระราม 9 สแควร์ จำกัด (“พระราม 9”)

จดทะเบียนก่อตั้งขึ้นในปี 2538 ปัจจุบัน พระราม 9 มีทุนจดทะเบียนและเรียกชำระแล้วจำนวน
1,100 ล้านบาท แบ่งออกเป็น หุ้นสามัญจำนวน 11 ล้านหุ้น มูลค่าที่ตราไว้หุ้นละ 100 บาท ปัจจุบัน
พระราม 9 อยู่ในระหว่างการพัฒนาโครงการอาคารสำนักงานให้เช่า จีแลนด์ ทาวเวอร์ แกรนด์
พระราม 9

บริษัท จี แลนด์ พร็อพเพอร์ตี้ แมเนจเน้นท์ จำกัด (“GPROP”)

จดทะเบียนก่อตั้งขึ้นในปี 2538 ในชื่อ บริษัท บีบีทีวี มาร์เก็ตติ้ง จำกัด และได้เปลี่ยนชื่อเป็น บริษัท
จี แลนด์ พร็อพเพอร์ตี้ แมเนจเน้นท์ จำกัด ในปี 2557
ปัจจุบันมีทุนจดทะเบียนและเรียกชำระแล้วจำนวน 5 ล้านบาท แบ่งออกเป็นหุ้นสามัญจำนวน 50,000
หุ้น มูลค่าที่ตราไว้หุ้นละ 100 บาท โดย GPROP มีที่ดินในบริเวณพระราม 9
ซึ่งบริษัทวางแผนจะพัฒนาไปเป็นโครงการพื้นที่ค้าปลีกให้เช่า (“Arcade”)

บริษัท เบ็ล แอสเซทส์ จำกัด (“Belle Assets”)

จดทะเบียนก่อตั้งขึ้นในปี 2545 ในชื่อ บริษัท ต้นสน เพลินจิต จำกัด และได้เปลี่ยนชื่อเป็น บริษัท
เบ็ล แอสเซทส์ จำกัด เมื่อปี 2557 ปัจจุบันมีทุนจดทะเบียนและเรียกชำระแล้วจำนวน 11 ล้านบาท
แบ่งออกเป็นหุ้นสามัญจำนวน 1,100,000 หุ้น มูลค่าที่ตราไว้หุ้นละ 10 บาท ปัจจุบัน Belle
Assets มีที่ดินเปล่าบริเวณแกรนด์ คาแนล ดอนเมือง ที่รอการพัฒนา

บริษัท พระราม 9 สแควร์ โฮเต็ล จำกัด (“พระราม 9 โฮเต็ล”)

จดทะเบียนก่อตั้งขึ้นในปี 2538 ปัจจุบัน พระราม 9 โฮเต็ล
มีทุนจดทะเบียนและเรียกชำระแล้วจำนวน 16 ล้านบาท แบ่งออกเป็นหุ้นสามัญจำนวน 1 ล้านหุ้น
มูลค่าที่ตราไว้หุ้นละ 16 บาท เพื่อประกอบธุรกิจพัฒนาโครงการโรงแรมและบริการ ปัจจุบัน
ยังไม่มีการประกอบธุรกิจใดๆ

บริษัท เบย์วอเตอร์ จำกัด (“เบย์วอเตอร์”)

จดทะเบียนก่อตั้งขึ้นในปี 2557 โดยเป็นการเข้าร่วมลงทุนระหว่าง บริษัท กับ บริษัท บีทีเอส กรุ๊ป
โฮลดิ้งส์ จำกัด (มหาชน) (“BTSG”) ในสัดส่วนร้อยละ 50 : 50
มีทุนจดทะเบียนและเรียกชำระแล้วจำนวน 10 ล้านบาท แบ่งออกเป็น หุ้นสามัญจำนวน 100,000
หุ้น มูลค่าที่ตราไว้หุ้นละ 100 บาท โดย บริษัท และ BTSG มีความตั้งใจที่จะใช้บริษัทร่วมทุนนี้
ในการพัฒนาโครงการอสังหาริมทรัพย์เฉพาะโครงการร่วมกัน ทั้งนี้ปัจจุบัน
ยังไม่ได้เริ่มการดำเนินโครงการใดๆ

ตารางแสดงโครงสร้างรายได้ของกลุ่มบริษัท ปี 2555 – 2557 ตามงบการเงินรวม

  ------------------- -------------- --------- ---------- --------- ---------- --------- ---------- ---------
  ประเภทธุรกิจ          ดำเนินการโดย    % การถือหุ้น พ.ศ. 2557            พ.ศ. 2556            พ.ศ. 2555  

                                     ของบริษัท                                                        

                                     (ณ 31     ล้านบาท     %         ล้านบาท     %         ล้านบาท     %
                                     ธ.ค. 57)                                                       

  ธุรกิจอสังหาริมทรัพย์ -   บจก. เบ็ล       79.57%    4,322.42   91.31%    3,287.59   95.23%    983.18     89.50%
  เพื่อการขาย           ดีเวลลอปเมนท์                                                                   

                      บจก. สเตอร์ลิง   100.00%   18.22      0.38%     6.52       0.19%      -          -
                      อีควิตี้                                                                          

  ธุรกิจอสังหาริมทรัพย์ -   บมจ. แกรนด์      -        240.33     5.08%     13.85      0.40%     2.64       0.24%
  เพื่อให้เช่า            คาแนล แลนด์                                                                    

                      บจก. เบ็ล       79.57%    37.20      0.79%     1.91       0.06%      -         - 
                      ดีเวลลอปเมนท์                                                                   

                      บจก. สเตอร์ลิง   100.00%   10.45      0.22%     1.23       0.04%      -          -
                      อีควิตี้                                                                          

                      บจก. จี แลนด์    100.00%   1.25       0.03%     -          -         -          -
                      พร็อพเพอร์ตี้                                                                     
                      แมเนจเม้นท์                                                                     

  ธุรกิจอสังหาริมทรัพย์ –   บมจ. แกรนด์      -        49.69      1.05%     74.05      2.14%     106.3      9.68%
  รับบริหารโครงการ      คาแนล แลนด์                                                                    
  และบริการต่างๆ                                                                                      

  อื่นๆ                                 -        54.44      1.15%     67.28      1.94%     6.45       0.58%

  รวม                                          4,734.00   100.00%   3,452.43   100.00%   1,098.57   100.00%
  ------------------- -------------- --------- ---------- --------- ---------- --------- ---------- ---------

  2.1 ลักษณะผลิตภัณฑ์หรือบริการ

  บริษัทดำเนินธุรกิจพัฒนาโครงการอสังหาริมทรัพย์ในหลายรูปแบบ
  โดยสามารถจำแนกกลุ่มผลิตภัณฑ์ของบริษัทได้เป็น 2 ลักษณะ คือ อสังหาริมทรัพย์เพื่อการขาย
  อสังหาริมทรัพย์ให้เช่า
  นอกจากนั้นบริษัทยังมีรายได้บางส่วนจากการรับจ้างบริหารโครงการอีกด้วย
  ทั้งนี้สามารถจำแนกโครงการต่างๆของบริษัท ได้ดังนี้

  2.1.1 โครงการ เดอะ แกรนด์ พระราม 9 (The Grand Rama 9) []

  ปัจจุบันบริษัทอยู่ในระหว่างการพัฒนาโครงการเดอะ แกรนด์ พระราม 9
  ซึ่งเป็นโครงการอสังหาริมทรัพย์ขนาดใหญ่บนพื้นที่ประมาณ 73 ไร่ ตั้งอยู่บนถนนพระราม 9
  ตัดถนนรัชดาภิเษก (มีทางเชื่อมสู่สถานีรถไฟฟ้าใต้ดิน สถานีพระราม 9)
  ที่สามารถเชื่อมต่อถนนสำคัญหลายสาย
  โดยบริษัทมีเป้าหมายที่จะพัฒนาโครงการดังกล่าวให้เป็นโครงการย่านธุรกิจแห่งใหม่ของกรุงเทพมหานคร
  (the New Central Business District : New CBD) โครงการเดอะ แกรนด์ พระราม
  9 ประกอบด้วยอาคารสำนักงาน พื้นที่ค้าปลีก หอประชุม โรงแรม และอาคารชุดพักอาศัย
  ดังต่อไปนี้

+-----------------------------------------+----------------------------+
| ชื่อโครงการ                               | ประเภทโครงการ              |
+=========================================+============================+
| 1.  โครงการเบ็ล แกรนด์ พระราม 9           | อาคารชุดพักอาศัย              |
+-----------------------------------------+----------------------------+
| 2.  โครงการเดอะไนน์ ทาวเวอร์ส แกรนด์       | อาคารสำนักงานและพื้นที่ค้าปลีก    |
|     พระราม 9                            |                            |
+-----------------------------------------+----------------------------+
| 3.  โครงการยูนิลีเวอร์ เฮ้าส์ แกรนด์ พระราม 9  | อาคารสำนักงานและพื้นที่ค้าปลีก    |
+-----------------------------------------+----------------------------+
| 4.  โครงการจี แลนด์ ทาวเวอร์ แกรนด์ พระราม  | อาคารสำนักงานและพื้นที่ค้าปลีก    |
|     9                                   |                            |
+-----------------------------------------+----------------------------+
| 5.  โครงการโรงแรม                       | โรงแรม                     |
+-----------------------------------------+----------------------------+
| 6.  โครงการ Super Tower และ ศูนย์ประชุม    | อาคารสำนักงาน พื้นที่ค้าปลีก      |
|                                         | โรงแรม และหอประชุม          |
+-----------------------------------------+----------------------------+
| 7.  โครงการ Arcade                      | พื้นที่ค้าปลีก                   |
+-----------------------------------------+----------------------------+
| 8.  โครงการเดอะ ช็อปปส์ แกรนด์ พระราม 9    | พื้นที่ค้าปลีก                   |
|                                         |                            |
|                                         | (ตั้งอย                      |
|                                         | ู่ที่ทุกโครงการที่อยู่ในโครงการเดอะ |
|                                         | แกรนด์ พระราม 9)            |
+-----------------------------------------+----------------------------+

  ด้านหน้าของโครงการด้านถนนรัชดาภิเษกเป็นที่ตั้งของศูนย์การค้าเซ็นทรัลพลาซา แกรนด์
  พระราม 9 ซึ่งสร้างเสร็จและโอนขายอาคารให้แก่ บริษัท เซ็นทรัลพัฒนาไนน์สแควร์ จำกัด
  ปลายปี พ.ศ. 2554 แล้ว

ภาพแสดงโครงการ เดอะ แกรนด์ พระราม 9

[]

[]

  รายละเอียดโครงการต่างๆในโครงการ เดอะ แกรนด์ พระราม 9

โครงการ เบ็ล แกรนด์ พระราม 9

เป็นโครงการคอนโดมิเนียมที่พัฒนาขึ้น โดย บริษัท เบ็ล ดีเวลลอปเม้นท์ จำกัด
ซึ่งบริษัทเป็นผู้ถือหุ้นสัดส่วน ร้อยละ 79.57

[]

ภาพแสดงโครงการเบ็ล แกรนด์ พระราม 9

รูปแบบโครงการเป็นคอนโดมิเนียมพักอาศัยเพื่อขายและพื้นที่ค้าปลีกให้เช่า (The Shoppes Grand
Rama 9 @ Belle) โดยในส่วนของอาคารที่พักอาศัยมีจำนวน 8 อาคาร เป็นอาคารสูง 27 ชั้น
34 ชั้น 36 ชั้น 43 ชั้น อย่างละ 2 อาคาร พร้อมชั้นใต้ดิน ประกอบไปด้วยห้องพักจำนวนรวม
1,991 ยูนิต มีพื้นที่ก่อสร้างรวมทั้งสิ้น 356,546 ตารางเมตร
โดยอาคารทั้งหมดตั้งอยู่บนส่วนโพเดียมสูง 6 ชั้น ซึ่งได้พัฒนาเป็นพื้นที่ค้าปลีกเพื่อให้เช่า จำนวน 2
ชั้น และพื้นที่สำหรับจอดรถยนต์จำนวน 4 ชั้น โครงการตั้งอยู่บริเวณแยกรัชดา-พระราม 9
ใกล้สี่แยก อ.ส.ม.ท. โดยโครงการห่างจากสถานีรถไฟฟ้ามหานคร สถานีพระราม 9 ประมาณ
400 เมตร

โครงการมีจุดเด่นที่สำคัญ คือ เป็นโครงการคอนโดมิเนียมสไตล์รีสอร์ท ที่มีพื้นที่สันทนาการขนาดใหญ่
ลักษณะสวนลอยฟ้า ที่ตั้งของโครงการอยู่ใจกลางกรุงเทพฯบริเวณแยกรัชดา-พระราม 9
ใกล้ทางด่วน รถไฟฟ้าใต้ดิน และรถไฟฟ้า Airport-Link
ทำให้มีความสะดวกในการเดินทางเป็นอย่างมาก ทำเลที่ตั้งอยู่ติดกับศูนย์รวมความเจริญแห่งใหม่
ประกอบด้วย อาคารที่พัก สำนักงาน แหล่งช้อปปิ้งครบวงจร และศูนย์การค้าเซ็นทรัล พลาซ่า
แกรนด์ พระราม 9
โครงการจัดเป็นหนึ่งในโครงการคอนโดมิเนียมที่มีศักยภาพสูงสำหรับการพักอาศัยแห่งหนึ่งของกรุงเทพมหานคร
โดยมีกลุ่มลูกค้าเป้าหมายเป็นผู้ที่มีรายได้ในระดับปานกลางขึ้นไป

ราคาขายเฉลี่ยของห้องชุดคอนโดในโครงการอยู่ที่ประมาณ 82,000 บาทต่อตารางเมตร
โดยห้องพักมีขนาดพื้นที่ตั้งแต่ 43 - 320 ตารางเมตร ยอดขายและยอดโอนรวม ณ สิ้นปี 2557
เท่ากับ 1,756 และ 1,290 ยูนิต ตามลำดับ คิดเป็นสัดส่วนร้อยละ 87 และ 65
ของจำนวนยูนิตทั้งหมด

สำหรับส่วนพื้นที่ค้าปลีกในโครงการ บริษัทมีเป้าหมายที่จะพัฒนาเป็นพื้นที่ช็อปปิ้งภายใต้รูปแบบ Urban
Oasis หรือ ธรรมชาติกลางเมือง โดยมีพื้นที่ให้เช่ารวมทั้งสิ้น 11,945 ตารางเมตร
ยอดจองพื้นที่เช่าสิ้นสุด ณ วันที่ 31 ธันวาคม 2557 คิดเป็นพื้นที่รวมทั้งสิ้น 10,653 ตารางเมตร
หรือ คิดเป็นร้อยละ 87 ของพื้นที่ในส่วนค้าปลีกทั้งหมดดังกล่าว

  โครงการ เดอะไนน์ ทาวเวอร์ส แกรนด์ พระราม 9

[]

  ภาพแสดงโครงการเดอะไนน์ ทาวเวอร์ส แกรนด์ พระราม 9

โครงการเดอะไนน์ ทาวเวอร์ส แกรนด์ พระราม 9
เป็นอาคารสำนักงานให้เช่าพร้อมพื้นที่ค้าปลีกในระดับ B+ ถึง A- ประกอบด้วยอาคาร A สูง 36
ชั้น และอาคาร B สูง 34 ชั้น และชั้นใต้ดิน 1 ชั้น โดยมีพื้นที่ในส่วนรากฐาน เชื่อมต่อกัน
พร้อมพื้นที่จอดรถบริเวณชั้น 3 – 10 ซึ่งสามารถจอดรถยนต์ได้ประมาณ 1,093 คัน
โครงการตั้งอยู่บริเวณ แยกรัชดา-พระราม 9 โดยตั้งอยู่ด้านหลังโครงการศูนย์การค้า
เซ็นทรัลพลาซา แกรนด์ พระราม 9

โครงการเดอะไนน์ ทาวเวอร์ส แกรนด์ พระราม 9 มีพื้นที่ก่อสร้างรวมประมาณ 130,000
ตารางเมตร แบ่งเป็นพื้นที่ให้เช่าในส่วนอาคารสำนักงานประมาณ 60,465 ตารางเมตร
พื้นที่ค้าปลีกประมาณ 5,920 ตารางเมตร พื้นที่สำหรับใช้เป็นห้องประชุมประมาณ 3,068
ตารางเมตร พื้นที่ส่วนกลางประมาณ 24,431 ตารางเมตร และพื้นที่อาคารจอดรถยนต์ 33,228
ตารางเมตร มูลค่าเงินลงทุนก่อสร้างของโครงการ ประมาณ 3,600 ล้านบาท

จุดเด่นที่สำคัญของโครงการ ได้แก่ ทำเลที่ตั้งซึ่งอยู่บริเวณแยกรัชดา-พระราม 9 ใกล้ทางด่วน
รถไฟฟ้ามหานคร และรถไฟฟ้า Airport-Link
และราคาค่าเช่าระดับปานกลางซึ่งสอดคล้องกับกลุ่มลูกค้าเป้าหมาย

อัตราการเช่าพื้นที่ ณ สิ้นปี 2557 ในส่วนของพื้นที่สำนักงานมีผู้เช่าเต็มแล้วทุกพื้นที่
ในส่วนของพื้นที่ค้าปลีก มีอัตราการเช่าพื้นที่แล้วทั้งสิ้นร้อยละ 95

โครงการ ยูนิลีเวอร์ เฮ้าส์ แกรนด์ พระราม 9

[]

ภาพแสดงโครงการ ยูนิลีเวอร์ เฮ้าส์ แกรนด์ พระราม 9

โครงการยูนิลีเวอร์ เฮ้าส์ แกรนด์พระราม 9 พัฒนาขึ้นโดย บริษัท สเตอร์ลิง อิควิตี้ จำกัด
(บริษัทถือหุ้นอยู่ในสัดส่วนร้อยละ 100) เป็นโครงการอาคารสำนักงานและพื้นที่ค้าปลีกระดับ A สูง
12 ชั้น และชั้นใต้ดิน 1 ชั้น ตั้งอยู่บริเวณแยกรัชดา-พระราม 9 โดยมีพื้นที่ก่อสร้างทั้งสิ้น 46,290
ตารางเมตร แบ่งออกเป็นพื้นที่เช่าในส่วนอาคารสำนักงานและส่วนพื้นที่ค้าปลีกรวมประมาณ 22,000
ตารางเมตร

มูลค่าเงินลงทุนก่อสร้างของโครงการโดยประมาณ 1,600 ล้านบาท
ปัจจุบันก่อสร้างโครงการแล้วเสร็จ

กลุ่มลูกค้าเป้าหมายเป็นผู้เช่าพื้นที่สำนักงานระดับ A
โดยปัจจุบันกลุ่มยูนิลีเวอร์ได้ทำสัญญาเช่าพื้นที่ส่วนอาคารสำนักงานของโครงการแล้วทั้งหมดเป็นระยะเวลา
20 ปี โดยมีอัตราค่าเช่าตามสัญญา 640 บาทต่อตารางเมตร
และสามารถปรับค่าเช่าเพิ่มในอัตราร้อยละ12.5 ทุก 3 ปี

โครงการอาคารสำนักงาน จี-แลนด์ ทาวเวอร์ แกรนด์ พระราม 9

[]

ภาพแสดงโครงการอาคารสำนักงาน จี-แลนด์ ทาวเวอร์ แกรนด์ พระราม 9

เป็นโครงการอาคารสำนักงานและพื้นที่ค้าปลีกให้เช่าระดับ A พัฒนาขึ้นโดย บริษัท พระราม 9
สแควร์ จำกัด (บริษัทถือหุ้นอยู่ในสัดส่วนร้อยละ 88.07)
ตั้งอยู่บนที่ดินตามสัญญาเช่าที่ดินระยะยาวรวม 43 ปี
โดยมีพื้นที่เช่าในส่วนอาคารสำนักงานและส่วนพื้นที่ค้าปลีกรวมประมาณ 70,000 ตารางเมตร
ลักษณะของตัวอาคาร ได้รับการออกแบบเป็นรูปตัว G ประกอบไปด้วยอาคารสูง 2 อาคาร สูง 40
ชั้น และ 30 ชั้น และมีส่วนโพเดียมสูง 14 ชั้น ที่ตั้งของโครงการอยู่บริเวณแยกรัชดา-พระราม 9
โดยโครงการมีทางเชื่อมสู่สถานีรถไฟฟ้ามหานครสถานีพระราม 9
และตั้งอยู่ติดกับศูนย์การค้าเซ็นทรัลพลาซา แกรนด์ พระราม 9
กลุ่มลูกค้าเป้าหมายเป็นผู้เช่าพื้นที่สำนักงานในระดับ A

มูลค่าเงินลงทุนก่อสร้างของโครงการโดยประมาณ 3,800 ล้านบาท
โดยคาดว่าโครงการจะเริ่มเปิดดำเนินการ ได้ภายในช่วงต้นปี 2559

โครงการ Super Tower ศูนย์ประชุม และ Arcade

[]

โครงการพัฒนาขึ้นบนที่ดินในโครงการ เดอะ แกรนด์ พระราม 9 มีขนาดพื้นที่รวม 19 ไร่ 2 งาน
40.91 ตารางวา มีลักษณะเป็นโครงการแบบ Mixed-use ประกอบไปด้วย 3 อาคาร ได้แก่
อาคารหลัก (Super Tower) สูง 125 ชั้น อาคารศูนย์ประชุม และอาคาร Arcade
โดยมีพื้นที่ก่อสร้างรวมทั้งสิ้น 322,645 ตารางเมตร
เมื่อแล้วเสร็จคาดว่าจะเป็นโครงการอสังหาริมทรัพย์ที่มีความสูงที่สุดในประเทศและติดอันดับ 1 ใน
10 ของโลก โดยมีระยะเวลาก่อสร้างและกำหนดเปิดดำเนินการ ตามรายละเอียดดังนี้

+------------+----------------------------+-----------+---------------+
| โครงการ    | ลักษณะการใช้ประโยชน์พื้นที่       | ระย       | ปีที่คาดว่าจะเ    |
|            |                            | ะเวลาออกแ | ริ่มเปิดดำเนินงาน |
|            |                            | บบ/ก่อสร้าง |               |
+============+============================+===========+===============+
| 1.  Super  | -   พื้นที่อ                   | 6 ปี       | ไตรมาส 1 ปี    |
|     Tower  | าคารสำนักงานให้เช่าระดับพรีเมี่ยม |           | 2564          |
|            |                            |           |               |
|            | -   โรงแรม                 |           |               |
|            |                            |           |               |
|            | -   พื้นที่ค้าปลีกให้เช่า          |           |               |
+------------+----------------------------+-----------+---------------+
| 2.         | -   พื้นที่จัดประชุม             | 2 ปี       | ไตรมาส 1 ปี    |
|   ศูนย์ประชุม |     จัดแสดงสินค้าและนิทรรศการ  |           | 2560          |
|            |                            |           |               |
|            | -   พื้นที่ค้าปลีกให้เช่า          |           |               |
+------------+----------------------------+-----------+---------------+
| 3.  Arcade | -   พื้นที่ค้าปลีกให้เช่า          | 1.5 ปี     | ไตรมาส 3 ปี    |
|            |                            |           | 2559          |
|            | -   ลานจอดรถ               |           |               |
+------------+----------------------------+-----------+---------------+

การพัฒนาโครงการดังกล่าว
บริษัทได้ดำเนินการศึกษาและออกแบบพื้นที่โครงการให้มีลักษณะการใช้งานที่เหมาะสม
เพื่อสามารถรองรับความต้องการของทุกกลุ่มลูกค้าและนักธุรกิจที่เข้ามาใช้บริการได้อย่างครบวงจร
รวมทั้งตอบสนองการดำเนินชีวิตของผู้ที่อยู่อาศัยในพื้นที่ข้างเคียง โดยพื้นที่เช่าสำหรับส่วนสำนักงาน
ศูนย์ประชุม และร้านค้าปลีกบนพื้นที่โครงการ (รวมส่วนโรงแรม) มีจำนวนประมาณทั้งสิ้น 149,083
ตารางเมตร

โครงการศูนย์การค้า เซ็นทรัล พลาซา แกรนด์ พระราม 9

โครงการศูนย์การค้า เซ็นทรัล พลาซา แกรนด์ พระราม 9
(เป็นบริษัทที่ถือหุ้นใหญ่โดยกลุ่มเซ็นทรัลพัฒนา ปัจจุบัน พระราม 9 ถือหุ้นร้อยละ 3.27 ในบริษัท)
สร้างเสร็จและโอนขายให้แก่ บริษัท เซ็นทรัลพัฒนาไนน์ สแควร์ จำกัด เมื่อปลายปี 2554
โครงการดังกล่าวถือเป็นส่วนช่วยเพิ่มความน่าสนใจให้พื้นที่โครงการ เดอะ แกรนด์ พระราม 9
ในส่วนอาคารสำนักงาน และส่วนอื่นๆ
ที่จะพัฒนาเป็นจุดศูนย์กลางการค้าและธุรกิจที่มีความน่าสนใจมากยิ่งขึ้น

2.1.2 โครงการเบ็ล สกาย คอนโดมิเนียม

เป็นโครงการอาคารที่พักอาศัยประเภทห้องชุดคอนโดมิเนียมบนพื้นที่ก่อสร้างทั้งสิ้น 94,149
ตารางเมตร ประกอบไปด้วยห้องชุดจำนวนประมาณ 1,840 ยูนิต
โครงการตั้งอยู่บนถนนกำแพงเพชร 6 (ถนนคู่ขนานกับถนนวิภาวดีรังสิต)
เลียบกับทางรถไฟและพื้นที่โครงการอยู่ติดกับโรงแรมมิราเคิล แกรนด์ คอนเวนชั่น
โดยมีจุดขายหลักของโครงการ คือ ความโดดเด่นของทำเลที่ตั้ง
และความสะดวกสบายในการคมนาคมเพราะตั้งอยู่ติดถนนวิภาวดีรังสิต ดอนเมือง โทลเวย์
และอยู่ติดกับศูนย์ราชการ แจ้งวัฒนะ
รวมถึงโครงการยังตั้งอยู่ติดกับโครงการรถไฟฟ้าสายสีแดงอีกด้วย

โครงการได้รับการทบทวนรูปแบบโครงการใหม่ให้สอดคล้องกับการปรับผังเมืองใหม่ของกรุงเทพมหานคร

3.  อสังหาริมทรัพย์ที่บริษัทรับจ้างบริหาร

โครงการแกรนด์ คาแนล ดอนเมือง โครงการ 1 และโครงการ 2

[]

ภาพแสดงโครงการแกรนด์ คาแนล ดอนเมือง

[]

ภาพแสดงสถานีรถไฟแกรนด์ คาแนล

โครงการแกรนด์ คาแนล ดอนเมือง โครงการ 1 และโครงการ 2 เป็นโครงการบ้านเดี่ยว
ตั้งอยู่บริเวณดอนเมืองตรงข้ามสถานีรถไฟแกรนด์ คาแนล และทางด่วนขั้นที่ 2 และทางด่วนโทลเวย์
สำหรับโครงการ 1 ประกอบด้วยที่ดินจัดสรรจำนวน 194 แปลง ขณะที่โครงการ 2
ประกอบด้วยที่ดินจัดสรรจำนวน 199 แปลง ขนาดที่ดินของบ้านในโครงการมีขนาดตั้งแต่ 73 – 250
ตารางวา มีพื้นที่ใช้สอยภายในบ้านตั้งแต่ 197 - 408 ตารางเมตร มีราคาขายตั้งแต่ 6.5 – 25
ล้านบาท

จุดเด่นที่สำคัญของโครงการ
เป็นโครงการบ้านเดี่ยวคุณภาพสูงที่มีสภาวะแวดล้อมและสาธารณูปโภคส่วนกลางที่ดีเยี่ยม
รูปแบบโครงการเน้นการออกแบบให้ได้บรรยากาศโรแมนติคของนครเวนิส ประเทศอิตาลี
ขณะที่ราคาขายอยู่ในระดับที่สามารถแข่งขันได้กับโครงการที่มีคุณภาพในระดับเดียวกัน
กลุ่มลูกค้าเป้าหมายเป็นผู้มีรายได้ปานกลางถึงสูง

ปัจจุบัน บริษัทเป็นผู้ถือสิทธิในการบริหารจัดการ บริหารการตลาดและบริหารการขายโครงการทั้ง 2
โครงการ โดยได้รับรายได้เป็นค่าจ้างงานบริหารโครงการ

2.2 การตลาดและภาวะการแข่งขัน

  (1) ลักษณะลูกค้าและกลุ่มลูกค้าเป้าหมาย

  กลุ่มลูกค้าสำหรับที่อยู่อาศัย จะเป็นกลุ่มลูกค้าบุคคลทั่วไป
  โดยเน้นกลุ่มรายได้ปานกลางจนถึงรายได้สูง

กลุ่มลูกค้าสำหรับอาคารสำนักงาน จะเน้นลูกค้ากลุ่มที่ต้องการใช้พื้นที่สำนักงานเกรด A
เป็นหลักในโครงการอาคารสำนักงาน จี-แลนด์ ทาวเวอร์ แกรนด์ พระราม 9, โครงการ
ยูนิลีเวอร์ เฮ้าส์ และโครงการ Super Tower สำหรับอาคารเดอะไนน์ ทาวเวอร์ส แกรนด์
พระราม 9 จะเน้นกลุ่มลูกค้าในระดับ B+ ถึง A-

กลุ่มลูกค้า สำหรับพื้นที่ค้าปลีก จะครอบคลุมทุกกลุ่มไม่ว่าจะเป็นกลุ่มผู้เช่าระยะยาว ระยะสั้นและ
ผู้เช่ารายย่อย ซึ่งขึ้นอยู่กับลักษณะพื้นที่ค้าปลีกนั้นๆ

  (2) นโยบายการกำหนดราคา

การกำหนดราคาขายอสังหาริมทรัพย์และราคาค่าเช่าพื้นที่จะคำนึงถึงราคาตลาดโดยเทียบเคียงกับคู่แข่งในอุตสาหกรรมและพื้นที่ใกล้เคียงเป็นหลัก
และพิจารณาทางด้านต้นทุนการพัฒนาโครงการพร้อมกันด้วย
การปรับเพิ่มราคาจะขึ้นกับภาวะราคาตลาดและต้นทุนการบริหารโครงการเป็นสำคัญ

  (3) ภาวะอุตสาหกรรมและการแข่งขัน

กระทรวงการคลังได้ประมาณการเศรษฐกิจไทยในปี 2557 ว่าจะสามารถขยายตัวได้ร้อยละ 0.7
ชะลอลงจากปี 2556 โดยมีสาเหตุหลักจากการส่งออกสินค้าและบริการที่มีแนวโน้มหดตัว
โดยการส่งออกบริการได้รับผลกระทบจากความเชื่อมั่นของนักท่องเที่ยวที่ลดลงในช่วงครึ่งปีแรกจากปัญหาความไม่สงบทางการเมือง
ทำให้จำนวนนักท่องเที่ยวในปี 2557 หดตัวลง นอกจากนั้น การใช้จ่ายภาครัฐที่ยังอยู่ในระดับต่ำ
อันเป็นผลจากกระบวนการจัดซื้อจัดจ้างที่เป็นไปอย่างล่าช้าในช่วงที่มีปัญหาความไม่สงบทางการเมือง
อย่างไรก็ตาม เศรษฐกิจไทยเริ่มมีแนวโน้มฟื้นตัวขึ้นในช่วงปลายปี
เนื่องจากได้รับปัจจัยสนับสนุนจากสถานการณ์ทางการเมืองที่มีความชัดเจนมากขึ้น
ขณะที่การจ้างงานและรายได้นอกภาคเกษตรยังคงอยู่ในเกณฑ์ดี
และนโยบายภาครัฐที่เอื้อต่อการจับจ่ายใช้สอยของประชาชน อย่างไรก็ตาม
การบริโภคภาคเอกชนยังคงมีการขยายตัวอย่างช้าๆ
เนื่องจากมีข้อจำกัดจากรายได้เกษตรกรที่อยู่ในระดับต่ำตามราคาสินค้าเกษตร
ขณะที่การลงทุนของภาคเอกชนหดตัว
เนื่องมาจากการที่ภาคเอกชนยังคงรอดูการฟื้นตัวทางเศรษฐกิจให้ชัดเจนก่อน

กระทรวงการคลังได้คาดการณ์เศรษฐกิจไทยในปี 2558 ว่าจะขยายตัวได้อยู่ในช่วงร้อยละ 3.4 –
4.4 โดยมีแรงขับเคลื่อนหลักจากโครงการลงทุนโครงสร้างพื้นฐานขนาดใหญ่ด้านการคมนาคมขนส่ง
และจากภาคการท่องเที่ยวที่คาดว่าจะขยายตัวขึ้น
อุปสงค์ภาคเอกชนจากการบริโภคและการลงทุนภาคเอกชน คาดว่าจะปรับตัวดีขึ้นเช่นกัน
ทั้งนี้แนวโน้มภาวะเศรษฐกิจในตลาดโลกยังคงส่งผลกระทบต่อการบริโภคภาคเอกชน
ทำให้การฟื้นตัวจะเป็นไปอย่างช้าๆ
สำหรับการลงทุนภาคเอกชนคาดว่าจะกลับมาฟื้นตัวได้ชัดเจนขึ้นโดยมีปัจจัยสนับสนุนสำคัญ เช่น
แนวโน้มการฟื้นตัวทางเศรษฐกิจและนโยบายภาครัฐที่มีความชัดเจน
ซึ่งจะส่งผลให้ความเชื่อมั่นของนักลงทุนและผู้บริโภคปรับตัวดีขึ้น นอกจากนี้
แนวโน้มราคาน้ำมันที่ลดลงและอัตราดอกเบี้ยที่ยังอยู่ในระดับต่ำยังช่วยให้ต้นทุนการดำเนินธุรกิจอยู่ในระดับต่ำ
สำหรับการใช้จ่ายภาครัฐคาดว่าจะเป็นปัจจัยสำคัญที่จะกระตุ้นให้เศรษฐกิจเติบโตอย่างต่อเนื่องจากการเร่งรัดการเบิกจ่ายงบประมาณของภาครัฐ
และเม็ดเงินจากโครงการลงทุนยกระดับโครงสร้างพื้นฐานขนาดใหญ่
สำหรับอุปสงค์ภายนอกประเทศนั้นคาดว่าปริมาณการส่งออกสินค้าและบริการจะเติบโตขึ้นจากปีก่อนมาขยายตัวร้อยละ
4.4 – 6.4 จากปีก่อนหน้า เนื่องจากคาดว่า
การส่งออกบริการมีแนวโน้มเพิ่มขึ้นตามรายรับจากการท่องเที่ยวที่ฟื้นตัวขึ้น

[]

ที่มา : สำนักดัชนีเศรษฐกิจการค้า กระทรวงพาณิชย์

กราฟที่ 1 ดัชนีราคาวัสดุก่อสร้างไทย ระหว่างปี 2544 - 2557

ดัชนีราคาวัสดุก่อสร้างเฉลี่ยทั้งปี 2557 ปรับตัวสูงขึ้นเพียงเล็กน้อย ร้อยละ 0.7 เมื่อเทียบกับปี
2556 ทั้งนี้การก่อสร้างโดยภาพรวมเกิดการชะลอตัวในช่วงครึ่งปีแรก
โดยโครงการลงทุนก่อสร้างของภาครัฐได้รับผลกระทบจากปัจจัยหลาย ๆ ด้าน
เช่นปัญหาการเมืองและสภาพเศรษฐกิจชะลอตัว มูลค่าการก่อสร้างภาครัฐจึงไม่ขยายตัว
ส่วนภาคเอกชนก็ได้รับผลกระทบในลักษณะเดียวกัน ขณะที่ในช่วงครึ่งปีหลังของปี 2557
แม้ว่าราคาเหล็กในตลาดโลกและราคาน้ำมันจะมีการปรับตัวลดลง
แต่เนื่องจากเป็นช่วงฤดูฝนสภาพอากาศไม่เอื้ออำนวยในการก่อสร้าง
ทำให้การก่อสร้างยังคงชะลอตัวอยู่ ความต้องการใช้วัสดุก่อสร้างจึงยังไม่ฟื้นตัว

[]

  ที่มา : ธนาคารแห่งประเทศไทย

กราฟที่ 2 อัตราค่าเฉลี่ยดอกเบี้ยเงินกู้ระหว่าง ปี 2551 - 2557

ปี 2557 อัตราดอกเบี้ยเงินกู้ MLR ไม่มีการเปลี่ยนแปลงจากในปี 2556 ที่ผ่านมา
ทั้งนี้เป็นไปตามนโยบายของคณะกรรมการนโยบายการเงิน
ซึ่งมีนโยบายคงอัตราดอกเบี้ยไว้ที่ระดับใกล้เคียงกับในปี 2556 ที่ผ่านมา

  (3.1) ภาวะอุตสาหกรรมอสังหาริมทรัพย์ส่วนที่อยู่อาศัย (Residential)

โครงการแนวราบ (บ้านเดี่ยว และทาวน์เฮ้าส์)

กราฟที่ 3 แสดงปริมาณบ้านเดี่ยวที่พัฒนาเพื่ออยู่อาศัยเอง (เขตกรุงเทพมหานคร)

[]

[]

กราฟที่ 4 แสดงปริมาณอุปทานบ้านเดี่ยวที่พัฒนาโดยผู้ประกอบการด้านอสังหาริมทรัพย์
(เขตกรุงเทพมหานคร)

[]

กราฟที่ 5 แสดงปริมาณอุปทานบ้านทาวน์เฮ้าส์ที่พัฒนาโดยผู้ประกอบการด้านอสังหาริมทรัพย์
(เขตกรุงเทพมหานคร)

[]

ที่มา : CBRE

ในช่วงไตรมาส 3 ปี 2557 ที่ผ่านมา จำนวนบ้านเดี่ยวที่สร้างแล้วเสร็จออกสู่ตลาดมีจำนวนทั้งสิ้น
10,052 หน่วย เพิ่มขึ้นร้อยละ 30 เมื่อเทียบกับไตรมาส 2 ที่มีจำนวน 6,007 หน่วย
ขณะที่มีโครงการบ้านทาวน์เฮ้าส์ที่แล้วเสร็จมีจำนวน 5,115 หน่วย
ลดลงเล็กน้อยเมื่อเทียบกับในช่วงไตรมาสที่ 2 ของปีเดียวกัน
แต่หากเปรียบเทียบกับในช่วงเดียวกันของ ปี 2556 ที่มีจำนวนทาวน์เฮ้าส์แล้วเสร็จทั้งสิ้น 8,086
หน่วย จะพบว่าลดลงสูงถึงร้อยละ 36.7
ทั้งนี้สาเหตุคาดว่าเกิดจากอัตราการปฏิเสธสินเชื่อบ้านที่อยู่ในเกณฑ์สูง
ทำให้ผู้ประกอบการด้านอสังหาริมทรัพย์ต้องชะลอการก่อสร้างโครงการออกไป

อุปทานบ้านเดี่ยว ทาวน์เฮ้าส์ ในเขตกรุงเทพมหานคร

บริษัท ซีบี ริชาร์ด เอลลิส (ประเทศไทย) จำกัด (“CBRE”)
คาดการณ์ว่าจะมีโครงการประเภทบ้านเดี่ยวและทาวน์เฮ้าส์เปิดตัวออกสู่ตลาดอีกเป็นจำนวนมาก
โดยเป็นการประเมินจากจำนวนใบอนุญาตก่อสร้างที่ได้รับการอนุมัติ จำนวนใบอนุญาตการจัดสรรที่ดิน
และปริมาณเงินกู้ยืมที่ได้รับการอนุมัติจากสถาบันการเงิน โดย CBRE
ประเมินว่าโครงการแนวราบในเขตกรุงเทพมหานครและโดยรอบกรุงเทพมหานครที่ได้รับการอนุมัติการจัดสรรที่ดินแล้วมีจำนวน
43 โครงการ และ 37 โครงการ ตามลำดับ

จำนวนใบอนุญาตจัดสรรที่ดินบ้านเดี่ยวที่ได้รับการอนุมัติในช่วงไตรมาสที่ 4 ของปี 2557
ที่ผ่านมามีจำนวน 1,548 หน่วย ลดลงจากในช่วงเดียวกันของปี 2556
ที่มีจำนวนใบอนุญาตที่ได้รับการอนุมัติจำนวน 1,708 หน่วย หรือ ลดลงคิดเป็นร้อยละ 9.4
จากในช่วงเดียวกันของปีก่อน ขณะที่ใบอนุญาตเพื่อการก่อสร้างบ้านทาวน์เฮ้าส์มีจำนวน 4,372
หน่วยในช่วงไตรมาสที่ 4 ของปี 2557 ที่ผ่านมา เพิ่มขึ้นจากในช่วงเดียวกันของปี 2556
ที่มีจำนวนใบอนุญาตที่ได้รับการอนุมัติจำนวน 1,872 หน่วย หรือ เพิ่มขึ้นคิดเป็นร้อยละ 133.5

โครงการแนวสูง (อาคารชุด)

สาเหตุความไม่สงบทางการเมืองในช่วงครึ่งปีแรกของปี 2557
ได้ทำให้ปริมาณโครงการอาคารชุดที่เปิดใหม่ในบริเวณย่านใจกลางเมืองลดลงเมื่อเทียบกับในปี
2556 โดยลดลงไปอยู่ที่จำนวน 7,306 หน่วย หรือ ลดลงร้อยละ 37
เช่นเดียวกันกับในบริเวณย่านชานเมืองที่มีปริมาณห้องชุดเปิดใหม่ลดลงไปอยู่ที่จำนวน 49,380 หน่วย
หรือ ลดลงร้อยละ 29

พื้นที่ที่มีการเปิดตัวโครงการคอนโดมิเนียมเป็นจำนวนมากในปี 2557
ที่ผ่านมาอยู่ในบริเวณเส้นรถไฟฟ้าสายสีม่วง
ซึ่งมีการคาดการณ์ว่าจะสามารถเริ่มเปิดใช้งานได้ภายในเดือนสิงหาคม 2559 ตลอดปี 2557
ที่ผ่านมามีโครงการใหม่ที่เปิดตัวในบริเวณดังกล่าวทั้งสิ้น 14 โครงการมีจำนวนห้องชุดรวมกันทั้งสิ้น
7,480 หน่วย คิดเป็นร้อยละ 58 ของจำนวนห้องชุดทั้งสิ้น 12,861
หน่วยที่อยู่ในแนวรถไฟฟ้าที่กำลังก่อสร้าง
โดยประเภทห้องชุดส่วนใหญ่ในบริเวณดังกล่าวจะมีขนาดประมาณ 20 - 30 ตารางเมตร
และมีราคาขายเฉลี่ยอยู่ที่ประมาณ 75,000 บาทต่อตารางเมตร

กราฟที่ 6 แสดงปริมาณอุปสงค์ อุปทาน และอัตราการว่างของที่อยู่อาศัยประเภทคอนโดมิเนียม

[]

ที่มา : CBRE

สำหรับปริมาณคอนโดมิเนียมที่จะแล้วเสร็จในอนาคตในย่านชานเมืองจะมีจำนวนประมาณทั้งสิ้น
78,000 หน่วยที่จะแล้วเสร็จในปี 2558 และจำนวน 26,600 หน่วยที่จะแล้วเสร็จในปี 2559
ปริมาณคอนโดมิเนียมจำนวนมาก ที่คาดว่าจะแล้วเสร็จในช่วง 1 – 2
ปีข้างหน้าคาดว่าจะมีผลกระทบเป็นอย่างมากต่อตลาดคอนโดเมียมในย่านชานเมือง

สำหรับในปี 2558 CBRE
ได้คาดการณ์ว่าตลาดคอนโดมิเนียมในเขตกรุงเทพมหานครจะขึ้นอยู่กับการฟื้นตัวทางเศรษฐกิจของประเทศ
ความสามารถในการส่งมอบห้องชุดให้แก่ผู้ซื้อของผู้ประกอบการ
รวมไปถึงการกระตุ้นยอดขายของโครงการที่เปิดตัวใหม่ภายใต้สภาวะกดดันจากภาระหนี้สาธารณะของภาคประชาชน

(3.2) ภาวะอุตสาหกรรมอสังหาริมทรัพย์ส่วนพาณิชยกรรม (Commercial)

อสังหาริมทรัพย์เชิงพาณิชยกรรม สามารถแบ่งออกเป็น 2 ประเภทหลัก ได้แก่
อาคารสำนักงานและพื้นที่ค้าปลีก

อาคารสำนักงาน

อัตราการเช่าพื้นที่อาคารสำนักงานในกรุงเทพมหานครมีการปรับตัวเพิ่มขึ้นอย่างต่อเนื่อง
โดยเพิ่มขึ้นจากร้อยละ 90.4 ในปี 2556 เพิ่มขึ้นเป็นร้อยละ 90.7 ในปี 2557 ที่ผ่านมา
แสดงให้เห็นถึงความต้องการพื้นที่อาคารสำนักงานในตลาดที่ยังคงมีความแข็งแกร่งอย่างต่อเนื่อง
แม้ว่าประเทศไทยจะต้องเผชิญกับสภาวะความไม่แน่นอนทางการเมืองตั้งแต่ต้นปี 2557
ซึ่งส่งผลกระทบต่อความต้องการพื้นที่เช่าอาคารสำนักงาน
แต่สถานการณ์ที่คลี่คลายลงได้ทำให้อัตราการเช่าพื้นที่ยังคงมีการเติบโตอยู่อย่างต่อเนื่อง
สำหรับอัตราการเช่าพื้นที่ในช่วง 2 – 3 ปีข้างหน้า แม้ว่าพื้นที่ให้เช่าสำนักงานจะมีปริมาณเพิ่มขึ้น
CBRE คาดการณ์ว่าอัตราการเช่าพื้นที่จะยังคงเพิ่มขึ้นอย่างต่อเนื่อง

กราฟที่ 7 แสดง อุปสงค์
อุปทานและอัตราว่างของพื้นที่สำนักงานในเขตกรุงเทพมหานครและปริมณฑล

[]

ที่มา : CBRE

กราฟที่ 8 แสดง อัตราค่าเช่าพื้นที่สำนักงานในเขตกรุงเทพมหานครและปริมณฑล

[]

ที่มา : CBRE

อัตราค่าเช่าพื้นที่สำนักงานทุกเกรดในเขต CBD และ non CBD
ยังคงมีแนวโน้มเพิ่มขึ้นอย่างต่อเนื่องใน ปี 2557 ที่ผ่านมา
โดยอัตราค่าเช่าเฉลี่ยพื้นที่สำนักงานเกรด A ในเขต non CBD เพิ่มขึ้นเป็น 668
บาทต่อตารางเมตรต่อเดือน เนื่องมาจากการเปิดให้เช่าพื้นที่ของอาคารสำนักงาน AIA
ขณะที่อัตราค่าเช่าพื้นที่สำนักงานที่สูงที่สุดในเขตกรุงเทพยังคงเป็นอาคาร พาร์ค เวนเจอร์
ซึ่งมีอัตราค่าเช่าที่ 1,000 บาทต่อตารางเมตรต่อเดือน และปัจจุบันปล่อยเช่าได้เต็มพื้นที่แล้ว

CBRE
คาดการณ์ว่าอัตราค่าเช่าจะยังคงเพิ่มสูงขึ้นอย่างต่อเนื่องแต่จะเพิ่มขึ้นในอัตราที่ช้าลงสำหรับอาคารสำนักงานเกรด
A ในเขต CBD เนื่องจากอาคารสำนักงานในระดับพรีเมี่ยมมีผู้เช่าเต็มพื้นที่แล้ว

พื้นที่ค้าปลีก (Retail)

อัตราการเช่าพื้นที่ค้าปลีกในเขตกรุงเทพยังคงทรงตัวอยู่ในระดับสูงที่ร้อยละ 94 ลดลงร้อยละ 1.9
เมื่อเทียบกับในปี 2556
โดยพื้นที่ในเขตชานเมืองมีอัตราการเช่าพื้นที่สูงที่สุดเนื่องจากการปิดพื้นที่เพื่อการซ่อมแซมและปรับปรุงใหม่ของพื้นที่ค้าปลีกบริเวณใจกลางเมือง
ขณะที่รูปแบบพื้นที่ค้าปลีกแบบซุปเปอร์สโตร์มีอัตราการเช่าสูงที่สุดร้อยละ 99.35
ขณะที่ดีพาร์ทเม้นท์สโตร์ และ ช็อปปิ้งมอลล์มีอัตราการเช่าที่ร้อยละ 95.13 และ 92.07 ตามลำดับ

กราฟที่ 9 แสดง อัตราการเช่าพื้นที่พื้นที่ค้าปลีกในเขตกรุงเทพมหานครและปริมณฑล

[]

ที่มา : CBRE

ตารางที่ 1 อัตราค่าเช่าพื้นที่ขายปลีก (ปี พ.ศ. 2557)

+------------------------+------------------+-------------------------+
| พื้นที่                    | ชั้นล่าง            | เหนือชั้นล่างขึ้นไป           |
|                        | (บาท/ตร.ม./เดือน) | (บาท/ตร.ม./เดือน)        |
+========================+==================+=========================+
| กรุงเทพชั้นใน             | 1,200 – 2,000    | 640 – 1,500             |
|                        |                  |                         |
| (สีลม สาทร ราชดำริ       | 1,800 – 4,200    | 1,520 – 2,700           |
| สุขุมวิทช่วงต้น)            |                  |                         |
|                        | 1,000 – 1,500    | 800 – 1,200             |
|   อาคารพาณิชย์           |                  |                         |
|                        |                  |                         |
|   ห้างสรรพสินค้า          |                  |                         |
|                        |                  |                         |
|   ซุปเปอร์เซ็นเตอร์ขนาดใหญ่ |                  |                         |
+------------------------+------------------+-------------------------+
| กรุงเทพชั้นนอก            | 1,500 – 3,000    | 1,040 – 2,100           |
|                        |                  |                         |
| (ลาดพร้าว สุขุมวิทช่วงปลาย  |                  |                         |
| รามคำแหง บางกะปิ จตุจักร) |                  |                         |
+------------------------+------------------+-------------------------+
| ชานเมือง                | 1,200 – 3,300    | 800 – 1,100             |
|                        |                  |                         |
| (หลักสี่ ดอนเมือง รังสิต     |                  |                         |
| รามอินทรา สุขาภิบาล       |                  |                         |
| บางนา-ตราด)            |                  |                         |
+------------------------+------------------+-------------------------+

ที่มา : CBRE

อัตราค่าเช่าในปี 2557 ที่ผ่านมายังคงอยู่ในระดับคงที่เมื่อเทียบกับในปี 2556 โดยพื้นที่ค้าปลีกเกรด
A ในเขตกรุงเทพชั้นในยังคงมีอัตราค่าเช่าที่สูงเนื่องมาจาก ทำเลที่ตั้ง คุณภาพของโครงการ
รวมไปถึงความน่าเชื่อถือของผู้พัฒนาโครงการ
ขณะที่พื้นที่ค้าปลีกประเภทอาคารพาณิชย์ได้รับความนิยมลดลงอย่างต่อเนื่อง
อันเป็นผลมาจากคุณภาพของสถานที่ และการขาดพื้นที่จอดรถของโครงการ
อัตราค่าเช่าจึงมีการปรับตัวลดลงในปี 2556 และยังคงอยู่ในระดับเดิมจนถึง ณ สิ้นปี 2557

(4) ผลกระทบต่อสิ่งแวดล้อม

  โครงการบ้านเดี่ยว

การพัฒนาโครงการของบริษัท จะแบ่งเป็น เฟส โดยแต่ละเฟสที่พัฒนาจะมีพื้นที่ราว 100 ไร่
มีจำนวนน้อยกว่า 500 หลัง จึงไม่อยู่ภายใต้ข้อบังคับของกฎหมายเกี่ยวกับสิ่งแวดล้อม แต่ทั้งนี้
บริษัทก็มีระบบการจัดการสาธารณูปโภคของโครงการเพื่อป้องกันไม่ให้เกิดปัญหาที่อาจจะส่งผลเสียต่อสิ่งแวดล้อมได้
โดยเฉพาะอย่างยิ่งระบบบำบัดน้ำเสียและการจัดการให้มีพื้นที่สีเขียวเพียงพอ

  โครงการคอนโดมิเนียม

บริษัทจะต้องทำการศึกษาผลกระทบต่อสิ่งแวดล้อมและจัดทำรายงานการศึกษาผลกระทบต่อสิ่งแวดล้อมเสนอต่อหน่วยราชการที่เกี่ยวข้องเพื่อใช้ประกอบการขอใบอนุญาตสิ่งปลูกสร้าง
ซึ่งบริษัทได้ปฏิบัติให้เป็นไปตามกฏ ระเบียบ และข้อบังคับที่ได้กำหนดไว้

  โครงการอาคารสำนักงานและพื้นที่ค้าปลีก

โครงการของบริษัทได้รับใบอนุญาตก่อสร้างอาคารก่อนที่
เกณฑ์การจัดทำรายงานการวิเคราะห์ผลกระทบต่อสิ่งแวดล้อมจะมีผลบังคับใช้
อย่างไรก็ตามโครงการใดที่บริษัทต้องจัดทำรายงานการวิเคราะห์ผลกระทบ ต่อสิ่งแวดล้อม
บริษัทได้ดำเนินการให้เป็นไปตามกฏ ระเบียบ และข้อบังคับที่ได้กำหนดไว้

  2.3 การจัดหาผลิตภัณฑ์หรือบริการ

  (1) การสรรหาที่ดินเพื่อพัฒนา

บริษัทจัดซื้อที่ดินเพื่อพัฒนาทั้งจากการซื้อโดยตรง และซื้อผ่านนายหน้าค้าที่ดิน
การเลือกซื้อจะพิจารณาที่ดินที่มีทำเลดีและมีศักยภาพในการพัฒนา
และมีการเปรียบเทียบราคาซื้อกับราคาประเมินและราคาตลาด
ทุกครั้งก่อนการเข้าซื้อที่ดินเพื่อให้ได้ราคาที่เหมาะสม นอกจากนี้ก่อนการจัดซื้อที่ดินในแต่ละครั้ง
จะมีการสำรวจกฎเกณฑ์ทางด้านกฎหมายและข้อจำกัดในการก่อสร้าง
รวมไปถึงความต้องการของลูกค้าในพื้นที่และคู่แข่ง
เพื่อให้เกิดความมั่นใจว่าจะสามารถพัฒนาที่ดินเป็นไปตามแผนที่วางไว้และได้ผลตอบแทนตามที่ต้องการ

  (2) การคัดเลือกผู้รับเหมา

เนื่องจากบริษัทไม่มีหน่วยงานก่อสร้างภายใน จึงใช้วิธีการจัดจ้างผู้รับเหมาเพื่อก่อสร้างโครงการ
โดยแบ่งเป็นผู้รับเหมาใน 2 กลุ่มหลักได้แก่

(2.1) กลุ่มผู้รับเหมาผู้ก่อสร้างบ้านเดี่ยว จะใช้วิธีจัดจ้างผู้รับเหมา
โดยพิจารณาคัดเลือกจากผู้รับเหมาทั้งขนาดกลางและขนาดใหญ่ที่มีความเหมาะสม
และมีคุณสมบัติตรงตามมาตรฐานที่บริษัทตั้งไว้
ซึ่งผู้รับเหมาที่จะจัดจ้างต้องมีประวัติการทำงานที่มีคุณภาพงานที่ดี
ทำงานได้แล้วเสร็จตามกำหนดเวลา และอยู่ในระดับราคาที่เป็นไปตามงบประมาณที่ตั้งไว้
บริษัทให้ความสำคัญกับการบริหารต้นทุนการก่อสร้างเป็นอย่างมาก
จึงได้มีการจัดตั้งทีมวิศวกรภายในเพื่อกำกับควบคุมคุณภาพงานของผู้รับเหมาอย่างใกล้ชิด

(2.2) กลุ่มผู้รับเหมาผู้ก่อสร้างอาคารสำนักงานและคอนโดมิเนียม
จะใช้วิธีจัดจ้างผู้รับเหมาหลักโดยการเปิดประมูลงาน ในส่วนงานโครงสร้าง งานสถาปัตยกรรม
และงานระบบประกอบอาคารหรือลักษณะวิธีการจ้างเหมาแบบเบ็ดเสร็จ (Turn Key)
แล้วแต่ความเหมาะสมของโครงการ โดยผู้รับเหมาที่คัดเลือกมามักจะเป็นผู้รับเหมาขนาดใหญ่
ซึ่งจะสามารถสร้างความมั่นใจว่าอาคารที่สร้างจะเป็นไปตามมาตรฐานและแล้วเสร็จตรงตามเวลา
เนื่องจากผู้รับเหมารายใหญ่จะมีเทคโนโลยีและความสามารถในการก่อสร้างอาคารขนาดใหญ่
ประกอบกับมีศักยภาพและแหล่งเงินทุนที่เพียงพอในการก่อสร้างอาคารขนาดใหญ่ได้ดีกว่าผู้รับเหมาขนาดกลางและขนาดเล็ก
นอกจากนี้บริษัทยังได้มีการว่าจ้างบริษัทผู้ควบคุมการก่อสร้างและผู้บริหารโครงการ
เพื่อให้มั่นใจว่างานก่อสร้างอาคารจะเป็นไปตามมาตรฐาน งบประมาณ และเสร็จทันกำหนดเวลา

  (3) การจัดซื้อวัสดุก่อสร้าง

  บริษัทมีนโยบายในการจัดซื้อวัสดุก่อสร้างหลักบางประเภทเอง ซึ่งมีเหตุผลที่สำคัญคือ

-   ลดความเสี่ยงจากความผันผวนของราคาวัสดุก่อสร้างที่อาจเปลี่ยนแปลงไปในทิศทางที่ปรับตัวเพิ่มสูงขึ้น
    อาทิ ปูนซีเมนต์ เหล็กเส้น อลูมิเนียม

-   บริษัทมักได้รับข้อเสนอหรือเงื่อนไขที่ดีกว่าจากการเป็นพันธมิตรคู่ค้าที่ยาวนานกับผู้จัดจำหน่ายวัสดุก่อสร้าง
    จึงเป็นส่วนช่วยในการควบคุมต้นทุนการก่อสร้างของบริษัท นอกจากนั้น
    บริษัทต้องการความยืดหยุ่นในการกำหนดรูปแบบ ประเภท วัสดุที่ใช้ตกแต่ง
    แก่ลูกค้าของโครงการ ดังนั้น บริษัทจึงเป็นผู้จัดซื้อวัสดุบางประเภทเอง อาทิเช่น
    กระเบื้องพื้นไม้ สุขภัณฑ์ เครื่องปรับอากาศ เฟอร์นิเจอร์ สี เป็นต้น
    โดยจะกำหนดทางเลือกและเปิดโอกาสให้ลูกค้าสามารถเลือกวัสดุดังกล่าวได้หลังจากจองซื้อบ้านหรืออาคารชุดพักอาศัยกับทางโครงการ

  (4) ช่องทางการจัดจำหน่ายและการให้บริการ

  (4.1) การจำหน่ายอสังหาริมทรัพย์

บริษัทใช้วิธีการจำหน่ายแบบขายตรงผ่านสำนักงานขายของบริษัทและผ่านตัวแทนการขายโดยบริษัทนายหน้าค้าอสังหาริมทรัพย์ในบางกรณีที่จำเป็นและต้องการความเชี่ยวชาญเฉพาะ
มีรายละเอียด ดังนี้

4.1.1 บ้านเดี่ยว จะใช้วิธีขายแบบขายตรงผ่านสำนักงานขายของบริษัท โดยแบ่งกลุ่มสินค้าได้เป็น
3 ประเภทคือ

-   ที่ดินเปล่าในโครงการ

-   ที่ดินพร้อมสิ่งปลูกสร้าง เป็นบ้านที่สร้างแล้วเสร็จพร้อมโอนให้ลูกค้า

-   ที่ดินพร้อมการว่าจ้างก่อสร้าง
    ลูกค้าจะสั่งซื้อบ้านจากแบบบ้านมาตรฐานของโครงการภายหลังซื้อที่ดินในโครงการ
    โดยที่ลูกค้าสามารถเลือกแบบบ้านให้เหมาะสมกับขนาดที่ดินที่ต้องการ

4.1.2 คอนโดมิเนียม ใช้ทั้งวิธีขายตรงผ่านสำนักงานขายบริษัท
และผ่านตัวแทนการขายโดยบริษัทนายหน้าค้าอสังหาริมทรัพย์
โครงการจะเริ่มเปิดขายในช่วงเริ่มต้นการก่อสร้าง
และลูกค้าจะทำการผ่อนดาวน์และจะได้รับโอนเมื่อคอนโดมิเนียมสร้างเสร็จและเปิดใช้อาคารได้
โดยลูกค้าจะพิจารณาแบบตามห้องตัวอย่างและเอกสารแบบแปลนที่ทางโครงการได้จัดทำขึ้น

  (4.2) การให้เช่าพื้นที่อสังหาริมทรัพย์

4.2.1 พื้นที่อาคารสำนักงาน
บริษัทใช้วิธีการว่าจ้างตัวแทนนายหน้าที่มีความเชี่ยวชาญเป็นผู้ทำหน้าที่ขายพื้นที่ในส่วนอาคารสำนักงาน

4.2.2 พื้นที่ค้าปลีก บริษัทได้จัดทีมงานเฉพาะที่มีหน้าที่ขายพื้นที่ในส่วนพื้นที่ค้าปลีกใน แต่ละโครงการ
โดยดำเนินการขายพื้นที่โดยตรงไปยังกลุ่มลูกค้า

  2.4 งานที่ยังไม่ได้ส่งมอบ

- ไม่มี -

3. ปัจจัยความเสื่ยง

3.1 ความเสี่ยงจากการดำเนินธุรกิจพัฒนาอสังหาริมทรัพย์

  3.1.1 ความเสี่ยงจากความเพียงพอของแหล่งเงินลงทุนเพื่อใช้ในการพัฒนาโครงการ

ธุรกิจอสังหาริมทรัพย์เป็นธุรกิจที่ต้องใช้เงินลงทุนสูง เพื่อใช้ในการซื้อที่ดิน
พัฒนาและก่อสร้างโครงการ
จึงจำเป็นต้องพึ่งพาเงินกู้ยืมจากสถาบันการเงินเป็นแหล่งเงินทุนหลักในการดำเนินธุรกิจ
หากบริษัทไม่สามารถจัดหาแหล่งเงินทุนที่เพียงพอตามแผนพัฒนาโครงการที่บริษัทกำหนดไว้
ก็อาจส่งผลกระทบต่อแผนการดำเนินงานและ ผลประกอบการได้

อย่างไรก็ดี ตลอดระยะเวลาของการดำเนินธุรกิจที่ผ่านมา
บริษัทได้รับการสนับสนุนด้านการเงินเป็นอย่างดีจากสถาบันการเงินชั้นนำหลายแห่ง
ซึ่งเป็นพันธมิตรทางธุรกิจของบริษัทมาเป็นระยะเวลานาน ในการดำเนินโครงการที่ผ่านมา
บริษัทจะดำเนินการจัดหาสินเชื่อจากสถาบันการเงินให้เสร็จสิ้นก่อนเริ่มดำเนินโครงการ นอกจากนี้
การมีสถานะเป็นบริษัทจดทะเบียนในตลาดหลักทรัพย์แห่งประเทศไทย
ส่งผลให้บริษัทมีภาพลักษณ์และความน่าเชื่อถือเพิ่มมากขึ้น
ทำให้บริษัทสามารถระดมทุนจากแหล่งเงินทุนที่หลากหลายมากขึ้นด้วยต้นทุนที่ต่ำลง
รวมถึงกลุ่มผู้บริหารของบริษัทล้วนแล้วแต่เป็นบุคคลที่มีชื่อเสียง
และมีประสบการณ์ในธุรกิจพัฒนาอสังหาริมทรัพย์มายาวนาน จึงเชื่อมั่น
ได้ว่าบริษัทจะสามารถจัดหาแหล่งเงินทุนที่เพียงพอสำหรับการพัฒนาโครงการต่างๆ

  3.1.2 ความเสี่ยงจากการเปลี่ยนแปลงอัตราดอกเบี้ย
  และนโยบายในการให้สินเชื่อเพื่อที่อยู่อาศัยของธนาคารพาณิชย์

การเปลี่ยนแปลงเพิ่มขึ้นของอัตราดอกเบี้ยส่งผลกระทบต่อต้นทุนการพัฒนาโครงการของบริษัทโดยตรง
เนื่องจากบริษัทมีการใช้แหล่งเงินลงทุนบางส่วนจากการกู้ยืมเงินสถาบันการเงิน
อย่างไรก็ตามบริษัทมีนโยบายจัดหาแหล่งเงินทุนโดยการกู้ยืม(Project Finance)
ในระดับที่เหมาะสมและสอดคล้องกับแผนงานการก่อสร้าง
ทั้งนี้เพื่อการควบคุมค่าใช้จ่ายดอกเบี้ยให้มีประสิทธิภาพสูงสุด
นอกจากนี้ด้วยโครงการที่มีศักยภาพด้านรูปแบบของโครงการที่ดี
ตั้งอยู่บนทำเลที่มีความสามารถในการแข่งขันสูง
รวมถึงผลงานในอดีตที่ผ่านมาและชื่อเสียงของทีมผู้บริหาร
อัตราดอกเบี้ยที่สถาบันการเงินเสนอให้บริษัทจึงอยู่ในระดับและเงื่อนไขที่มีความเหมาะสม

นอกจากนั้น
อัตราดอกเบี้ยที่สูงขึ้นยังทำให้อำนาจในการซื้อและความสามารถในการชำระเงินกู้ของลูกค้ารายย่อยลดลง
อย่างไรก็ตามจากการศึกษาเปรียบเทียบผลกระทบที่เพิ่มขึ้นของอัตราดอกเบี้ยกับภาระค่างวดของลูกค้าของบริษัท
พบว่าไม่น่าจะมีผลกระทบที่รุนแรงจนเป็นสาเหตุให้กำลังซื้อของลูกค้าเป้าหมายของบริษัทลดลง
เนื่องจากลูกค้าเป้าหมายของบริษัทอยู่ในระดับกลางถึงระดับบน
ซึ่งเป็นกลุ่มที่ไม่ได้รับผลกระทบมากนักจากการเปลี่ยนแปลงของอัตราดอกเบี้ย

สำหรับเกณฑ์การใช้สัดส่วนมูลค่าสินเชื่อต่อราคาบ้าน (LTV) สำหรับบ้านแนวราบ หรือ บ้านเดี่ยว
บ้านแฝด และทาวน์เฮ้าส์ ที่ได้เริ่มประกาศใช้ในปี 2556 ซึ่งกำหนดให้ปล่อยเงินกู้ได้ไม่เกินร้อยละ
90 - 95 ของมูลค่าที่อยู่อาศัยหรือมูลค่าหลักประกัน
การประกาศใช้เกณฑ์ดังกล่าวไม่ได้มีผลกระทบมากนักต่อรายได้ของบริษัท
เนื่องจากกลุ่มลูกค้าเป้าหมายของบริษัทส่วนใหญ่อยู่ในกลุ่มระดับกลางถึงบน
นอกจากนั้นการผ่อนผันกฎระเบียบหลายประการเพื่อบรรเทาปัญหาด้านการเงินให้แก่ธุรกิจและประชาชน
ประกอบกับนโยบายกระตุ้นภาคอสังหาริมทรัพย์ของรัฐบาลโดยการใช้มาตรการอัตราดอกเบี้ยต่ำ หรือ
ไม่มีดอกเบี้ย เป็นปัจจัยให้ธนาคารพาณิชย์ต่าง ๆ เกิดการแข่งขันทางด้านอัตราดอกเบี้ยมากขึ้น
บริษัทได้มีการติดตามภาวะเศรษฐกิจและติดตามนโยบายการปล่อยสินเชื่อของธนาคารพาณิขย์ต่าง ๆ
ที่จะมีผลต่อการดำเนินงานของบริษัทอย่างใกล้ชิด
ทั้งนี้เพื่อการปรับกลยุทธ์ให้สอดคล้องกับการเปลี่ยนแปลงดังกล่าวได้อย่างทันท่วงที

  3.1.3 ความเสี่ยงจากการขาดแคลนผู้รับเหมาและแรงงานที่มีคุณภาพ

บริษัทมีนโยบายให้ความสำคัญกับคุณภาพของสินค้าเพื่อให้เป็นที่พึงพอใจสูงสุดของลูกค้า
จึงให้ความสำคัญกับการควบคุมดูแลการก่อสร้างในโครงการต่างๆเป็นอย่างมาก
เพื่อเป็นการรักษาคุณภาพและมาตรฐานของงานก่อสร้าง
บริษัทจำเป็นต้องสรรหาผู้รับเหมาและแรงงานตลอดจนผู้ออกแบบ วิศวกรที่ปรึกษา
วิศวกรผู้ควบคุมงานที่มีความรู้ความชำนาญที่จะสามารถก่อสร้างอาคารให้มีคุณภาพที่ดี เสร็จทันเวลา
และอยู่ในระดับราคาที่แข่งขันได้
บริษัทจึงอาจมีความเสี่ยงที่จะไม่สามารถจัดจ้างผู้รับเหมาดังกล่าวได้ในบางช่วงเวลา
โดยเฉพาะในช่วงสภาวะเศรษฐกิจเติบโตอย่างต่อเนื่อง
ซึ่งจะมีความต้องการผู้รับเหมาและแรงงานคุณภาพจำนวนมาก
จึงอาจส่งผลให้บริษัทไม่สามารถดำเนินโครงการได้ตามคุณภาพ ระยะเวลา และต้นทุนที่กำหนดไว้
ซึ่งอาจส่งผลกระทบต่อผลประกอบการของบริษัท

อย่างไรก็ดี
จากการที่บริษัทมีนโยบายบริหารความเสี่ยงโดยการสร้างความสัมพันธ์ที่ดีกับผู้รับเหมาของบริษัทมาอย่างต่อเนื่อง
โดยคัดเลือกผู้รับเหมาที่ดีมีคุณภาพจากประสบการณ์การทำงานที่เคยทำงานร่วมกันมาอย่างยาวนาน
ทำให้มีความมั่นใจได้ในระดับหนึ่งว่างานก่อสร้างที่ได้จะมีคุณภาพเป็นไปตามมาตรฐาน
และสามารถส่งมอบงานตามระยะเวลาที่กำหนดไว้ นอกจากนี้
บริษัทยังมีนโยบายให้ผู้รับเหมาเบิกจ่ายตามงวดงานที่แล้วเสร็จจริง
โดยที่ควบคุมไม่ให้มีการจ่ายเบิกงวดงานเกินกว่าปริมาณงานที่แล้วเสร็จ
ทำให้บริษัทสามารถลดความเสี่ยงจากการทิ้งงานของผู้รับเหมาได้
ในขณะที่บริษัทสามารถพิจารณาคุณภาพงานได้ว่า
ผู้รับเหมาดังกล่าวมีความสามารถที่จะส่งมอบงานตามกำหนดการหรือไม่
หากบริษัทเห็นว่าผู้รับเหมามีแนวโน้มว่าจะไม่สามารถส่งมอบงานได้ทันตามกำหนด
บริษัทจะส่งบุคลากรเข้าไปช่วยเพื่อสนับสนุนให้งานเสร็จทันตามกำหนด
โดยวิธีการจ้างเหมาแรงงานพิเศษเข้าไปช่วยในการทำงานให้เสร็จทันแผนงาน นอกจากนี้
บริษัทยังมีผู้จัดการโครงการ วิศวกรโครงการ และหัวหน้าผู้ควบคุมงานก่อสร้าง
เข้าไปตรวจและควบคุมดูแลงานก่อสร้างเพื่อให้แน่ใจถึงคุณภาพงานของผู้รับเหมาแต่ละรายอย่างต่อเนื่อง
และลดผลกระทบจากความเสี่ยงดังกล่าว

  3.1.4 ความเสี่ยงจากความผันผวนของราคาวัสดุก่อสร้าง

สำหรับธุรกิจพัฒนาอสังหาริมทรัพย์ ราคาวัสดุก่อสร้างถือเป็นต้นทุนหลักที่สำคัญของการพัฒนาโครงการ
การปรับตัวสูงขึ้นของราคาวัสดุก่อสร้างอันเป็นผลจากการขยายตัวของธุรกิจอสังหาริมทรัพย์
ในส่วนของที่อยู่อาศัยตามแนวเส้นทางรถไฟฟ้า โครงการต่างๆ ของภาครัฐ
และการฟื้นตัวของเศรษฐกิจภายในประเทศ ส่งผลกระทบต่อผู้ประกอบธุรกิจอสังหาริมทรัพย์
ในการประมาณการต้นทุนและการกำหนดราคาซึ่งอาจมีความคลาดเคลื่อน
อันจะส่งผลกระทบต่อผลประกอบการในอนาคตได้

อย่างไรก็ดี บริษัทมีแนวทางบริหารความเสี่ยงด้วยการกระจายความเสี่ยงบางส่วนไปยังผู้รับเหมา
โดยการกำหนดปริมาณวัสดุก่อสร้างรวมไว้ในสัญญาว่าจ้างรับเหมาก่อสร้าง
สำหรับวัสดุก่อสร้างที่บริษัทเป็นผู้จัดหาเอง เช่น เหล็กเส้น คอนกรีต
บริษัทมีนโยบายการสั่งซื้อเป็นจำนวนมากเพื่อนำมาใช้ในโครงการ
ทำให้เกิดการประหยัดต่อขนาดของต้นทุนวัสดุก่อสร้าง
และมีอำนาจต่อรองกับผู้ค้าวัสดุก่อสร้างค่อนข้างสูง
ซึ่งจะช่วยให้บริษัทสามารถคาดการณ์ต้นทุนและอัตรากำไรขั้นต้นได้ในระดับหนึ่ง
อีกทั้งบริษัทยังสามารถกำหนดราคาขายให้สอดคล้องกับต้นทุนของบริษัทได้

นอกจากนี้ เพื่อเป็นการลดความเสี่ยงจากการเพิ่มขึ้นของต้นทุนค่าก่อสร้าง
บริษัทได้นำเอาระบบวิศวกรรมคุณค่า (Value Engineering)
เข้ามาใช้ในขั้นตอนการออกแบบและก่อสร้างโครงการ
ซึ่งเป็นเทคนิคที่ทำให้บริษัทสามารถนำมาใช้ในการลดต้นทุนการก่อสร้างได้เป็นอย่างดี
โดยที่ยังคงคุณภาพและมาตรฐานการก่อสร้างไว้
ในส่วนของความเสี่ยงจากความผันผวนของราคาวัสดุก่อสร้างนั้น
ในการทำสัญญาจัดซื้อจัดจ้างกับผู้รับเหมาแต่ละราย
บริษัทจะมีการกำหนดมูลค่างานตามสัญญาไว้เป็นจำนวนเงินที่แน่นอน โดยระบุรายละเอียดของวัสดุ
รูปแบบ ปริมาณ ขนาด และลักษณะของผลงานไว้อย่างชัดเจน
ทำให้สามารถลดความเสี่ยงจากความผันผวนของราคาวัสดุก่อสร้างลงได้

  3.1.5 ความเสี่ยงจากนโยบายการจัดซื้อที่ดินมาพัฒนาโครงการในอนาคต

บริษัทไม่มีนโยบายถือครองทรัพย์สินหรือที่ดินเปล่าที่ไม่พร้อมจะพัฒนา
แต่จะใช้วิธีวางแผนในการจัดซื้อที่ดินให้เพียงพอต่อรอบระยะเวลาในการพัฒนาโครงการของบริษัท
โดยจะพิจารณาที่ดินแต่ละแห่งให้เหมาะสมกับกลุ่มลูกค้าเป้าหมายแล้วจึงเริ่มพัฒนาโครงการ
ดังนั้นบริษัทจึงไม่เน้นการเก็บสะสมที่ดินเปล่าที่ยังไม่พร้อมจะพัฒนาไว้เป็นทรัพย์สินของบริษัท
การดำเนินการดังกล่าวอาจทำให้บริษัทมีความเสี่ยงในการจัดหาที่ดินเปล่าเพื่อการพัฒนาโครงการต่อๆ
ไป อย่างไรก็ตาม กลุ่มผู้ถือหุ้นใหญ่ของบริษัทถือครองที่ดินที่มีศักยภาพเป็นจำนวนมาก
บริษัทจึงมีโอกาสจัดหาที่ดินที่มีศักยภาพมาพัฒนาโครงการได้

  3.1.6 ความเสี่ยงจากการเปลี่ยนแปลงกฎหมาย
  ระเบียบข้อบังคับที่เกี่ยวข้องกับธุรกิจอสังหาริมทรัพย์

การเปลี่ยนแปลงกฎหมาย ระเบียบ ข้อบังคับ
และกฎกระทรวงที่เกี่ยวข้องกับธุรกิจอสังหาริมทรัพย์จะส่งผลต่อต้นทุน
และค่าใช้จ่ายในการดำเนินโครงการของบริษัทโดยตรง เช่น
ข้อบังคับของผังเมืองเรื่องอัตราส่วนพื้นที่อาคารรวมต่อพื้นที่ที่ดิน (FAR)
นโยบายการกำหนดพื้นที่ส่วนกลาง
ขอบเขตการประเมินและการจัดทำรายงานผลกระทบต่อสิ่งแวดล้อม (EIA) ฯลฯ
ซึ่งหากมีการเปลี่ยนแปลงไปในทางที่เข้มงวดขึ้น ก็อาจส่งผลกระทบต่อผลประกอบการของบริษัท

อย่างไรก็ดี บริษัทได้ทำการศึกษาและติดตามการเปลี่ยนแปลงกฎระเบียบต่างๆ อย่างต่อเนื่อง
เพื่อเตรียมความพร้อมในการรับมือต่อนโยบายของภาครัฐที่เปลี่ยนแปลงไป
โดยได้ดำเนินการพัฒนาโครงการต่างๆ ที่มีอยู่ให้สอดคล้องกับนโยบายที่เปลี่ยนแปลงมาโดยตลอด
ทำให้บริษัทสามารถลดผลกระทบจากความเสี่ยงดังกล่าวได้ในระดับหนึ่ง

  3.1.7 ความเสี่ยงด้านสิทธิการเช่า

ที่ดินสำหรับการดำเนินโครงการอาคารจีแลนด์ ทาวเวอร์ แกรนด์ พระราม 9 ซึ่งดำเนินการโดย
บริษัท พระราม 9 สแควร์ จำกัด เป็นที่ดินเช่าระยะยาว 43 ปี
ถึงแม้สัญญาเช่าดังกล่าวจะเป็นสัญญาระยะยาว แต่มีข้อพึงระวังสำหรับสิทธิการเช่า คือ
สัญญาเช่าจะมีข้อกำหนดในการบอกเลิกสัญญาเช่าก่อนครบกำหนดระยะเวลาเช่าได้
หากบริษัทปฏิบัติผิดสัญญาเช่า ดังนั้น
บริษัทจะต้องระมัดระวังไม่ปฏิบัติผิดสัญญาเช่าจนอาจเป็นเหตุบอกเลิกสัญญาเช่าหรือถูกเรียกเบี้ยปรับ

3.1.8
ความเสี่ยงจากการขาดประสบการณ์และความชำนาญในควบคุมและดูแลการก่อสร้างอาคารสูงพิเศษ

การพัฒนาโครงการอสังหาริมทรัพย์ที่มีความสูง 125 ชั้น หรือประมาณ 615 เมตร
มีความแตกต่างจากการก่อสร้างอาคารสำนักงานทั่วไป เนื่องจากต้องใช้เครื่องจักร
เครื่องมือหรืออุปกรณ์พิเศษ
ตลอดจนเทคนิคการก่อสร้างและวัสดุก่อสร้างที่มีลักษณะเฉพาะเพื่อสร้างความมั่นคงและปลอดภัยให้กับตัวอาคาร
ทั้งนี้ การพัฒนาโครงการใหม่ของบริษัท ซึ่งเป็นการก่อสร้างตึกที่มีระดับความสูงพิเศษ
โดยเทคนิคการก่อสร้างเฉพาะทางดังกล่าวยังไม่มีการใช้กันอย่างแพร่หลาย
บริษัทจึงมีความเสี่ยงจากการขาดประสบการณ์และความชำนาญในการควบคุมและดูแลการพัฒนาและก่อสร้างอาคารที่มีความสูงพิเศษ
ซึ่งอาจก่อให้เกิดความเสี่ยงด้านคุณภาพงานก่อสร้างไม่ได้ตามที่บริษัทต้องการ
และความเสี่ยงด้านความปลอดภัยต่อสภาพแวดล้อมหรือบุคคลที่เกี่ยวข้องกับการพัฒนาหรืออยู่อาศัยในโครงการ
รวมถึงอาจทำให้เกิดความล่าช้าในการพัฒนาโครงการได้
ซึ่งจะทำให้บริษัทจะไม่สามารถรับรู้รายได้จากการให้เช่าพื้นที่และบริการได้ตามแผนที่วางไว้
และจะส่งผลให้ผลตอบแทนจากการลงทุนในโครงการลดลง

อย่างไรก็ตาม
บริษัทวางแผนที่จะจ้างผู้ชำนาญการจากต่างประเทศที่มีประสบการณ์และความชำนาญในการให้คำปรึกษาด้านการก่อสร้างอาคารที่มีความสูงพิเศษ
(Megatall Building) ในต่างประเทศ มาเป็นที่ปรึกษาด้านการออกแบบวิศวกรรมโครงการ
ซึ่งจะครอบคลุมการออกแบบลักษณะโครงสร้างอาคาร การเลือกใช้วัสดุและเทคโนโลยีต่างๆ
ที่เกี่ยวข้องกับการก่อสร้าง เช่น การวางฐานราก เสาและผนังรับแรง
เพื่อให้อาคารมีความปลอดภัยและสามารถสร้างความมั่นใจให้แก่ผู้เช่าโครงการ อีกทั้ง
บริษัทมีนโยบายว่าจ้างผู้ควบคุมงานก่อสร้างที่มีประสบการณ์และความเชี่ยวชาญในการพัฒนาโครงการในลักษณะเดียวกันมาก่อน
โดยจะพิจารณาจากประวัติการควบคุมงานโครงการอื่นๆ ที่แล้วเสร็จในอดีต ความน่าเชื่อถือ
รวมถึงมีราคาค่าจ้างที่เหมาะสม
เพื่อให้งานก่อสร้างโครงการสำเร็จลุล่วงภายในระยะเวลาและงบประมาณที่กำหนด
บริษัทจึงมีความมั่นใจว่าจะสามารถดำเนินการพัฒนาโครงการอสังหาริมทรัพย์ต่างๆ
ได้ตามแผนที่วางไว้

3.2 ความเสี่ยงของผู้ลงทุน

  3.2.1 ความเสี่ยงกรณีมีผู้ถือหุ้นรายใหญ่มากกว่าร้อยละ 50

ปัจจุบันกลุ่มเจริญกฤษ มีสัดส่วนการถือหุ้นในบริษัทเกินกว่าร้อยละ 50
ของทุนจดทะเบียนที่ออกและเรียกชำระแล้ว
ดังนั้นผู้ถือหุ้นรายย่อยจึงอาจมีความเสี่ยงจากการที่ผู้ถือหุ้นใหญ่มีอิทธิพลต่อการกำหนดนโยบายการบริหารงานไปในทิศทางใดทิศทางหนึ่ง
และมีความเสี่ยงจากการไม่สามารถรวบรวมเสียงเพื่อคัดค้านหรือตรวจสอบถ่วงดุลในวาระสำคัญ

อย่างไรก็ดี จากการที่ปัจจุบัน บริษัทมีคณะกรรมการตรวจสอบซึ่งประกอบด้วยกรรมการอิสระจำนวน
3 ท่าน จากกรรมการบริษัททั้งหมดจำนวน 9 ท่าน
จึงเป็นการช่วยเพิ่มประสิทธิภาพและความโปร่งใสในการบริหารจัดการ
มีการถ่วงดุลอำนาจของคณะกรรมการ
และเป็นตัวแทนของผู้ถือหุ้นรายย่อยในการตรวจสอบการบริหารจัดการของคณะผู้บริหาร อย่างไรก็ดี
คณะกรรมการบริษัทได้คำนึงถึงความสำคัญของนโยบายเกี่ยวกับการกำกับดูแลกิจการที่ดี
(Principles of Good Corporate Governance)
โดยจะปฏิบัติตามแนวทางการกำกับดูแลกิจการที่ดีอย่างเคร่งครัด ดังนั้น จึงมั่นใจได้ว่าผู้ถือหุ้นทั้งหมด
รวมทั้งผู้มีส่วนได้เสียกับบริษัท จะได้รับการปฏิบัติอย่างเท่าเทียมและเป็นธรรม

3.3 ความเสี่ยงจากปัจจัยภายนอก

3.3.1 สภาวะน้ำท่วม

ผลกระทบการเกิดอุทกภัยปลายปี 2554 ได้ส่งผลต่อปัจจัยในการเลือกซื้อที่อยู่อาศัยของลูกค้ามากขึ้น
โดยเฉพาะด้านทำเลที่อยู่อาศัย
บริษัทมีโครงการที่ได้รับผลกระทบเล็กน้อยจากปัจจัยการเลือกซื้อที่เปลี่ยนแปลงไป
โดยบางโครงการของบริษัทต้องทำการปรับปรุงคุณภาพของแปลงที่ดินให้ดีขึ้น เช่น การถมแปลงที่ดิน
ให้สูงขึ้น การเสริมความมั่นคงแข็งแรงของที่ดิน
การจัดเตรียมระบบระบายน้ำภายในและบริเวณโดยรอบโครงการให้มีประสิทธิภาพ
และมีการออกแบบโครงการที่คำนึงถึงความเสี่ยงที่จะเกิดน้ำท่วมในอนาคต อย่างไรก็ตาม โครงการ
เดอะ แกรนด์ พระราม 9 นั้น ไม่ได้รับผลกระทบจากอุทกภัยในครั้งนั้นแต่อย่างใด

4.  ทรัพย์สินที่ใช้ในการประกอบธุรกิจ

ทรัพย์สินที่ใช้ในการประกอบธุรกิจของบริษัทและบริษัทย่อย ณ. วันที่ 31 ธันวาคม 2557
รายละเอียดดังนี้

  4.1 ต้นทุนโครงการพัฒนาอสังหาริมทรัพย์ (เพื่อขาย)

ประกอบด้วย ที่ดินพร้อมสิ่งปลูกสร้างเพื่อขายในโครงการต่างๆ โดยมีมูลค่าตามบัญชี ณ วันที่ 31
ธันวาคม 2557 ดังนี้

  -----------------------------------------------------------------------------
  ลำดับ   โครงการ                          เนื้อที่         มูลค่าบัญชี      ภาระผูกพัน
  ------ -------------------------------- ------------ ------------ -----------
                                          ไร่-งาน- ตรว. (ล้านบาท)     (ล้านบาท)

  1      เบ็ล สกาย คอนโดมิเนียมกำแพงเพชร 6   25-1-28.20   476          1,070
         บางเขน                                                     

  2      เบ็ล แกรนด์ พระราม 9               18-2-02      2,576        ไม่มี

  3      เบ็ล แอสเซทส์ ที่ดินเปล่าที่ดอนเมือง      53-2-66.3    279          ไม่มี

  4      สเตอร์ลิง อีควิตี้ บ้านเดี่ยว (ดอนเมือง)   5-3-13.1     12           ไม่มี

                                          รวม          3,343        
  -----------------------------------------------------------------------------

  4.2 อสังหาริมทรัพย์เพื่อการลงทุน (เพื่อให้เช่า)

ประกอบด้วย ที่ดิน อาคารสำนักงานให้เช่า และพื้นที่ค้าปลีกให้เช่า โดยมีมูลค่าบัญชี ณ วันที่ 31
ธันวาคม 2557 ดังนี้

+---+-------------------------------+----------+-----------+----------+
| ล | รายการสินทรัพย์                  | เนื้อที่     | มูลค่าบัญชี   | ภาระผูกพัน |
| ำ |                               |          |           |          |
| ด |                               |          |           |          |
| ับ |                               |          |           |          |
+===+===============================+==========+===========+==========+
|   |                               | ไร่-งาน-  | (ล้านบาท)  | (ล้านบาท) |
|   |                               | ตรว.     |           |          |
+---+-------------------------------+----------+-----------+----------+
| 1 | ที่ดิน อาคารสำนักงาน เดอะไนน์      | 7-2-61   | 3,327     | 2,842    |
|   | ทาวเวอร์ส                      |          |           |          |
|   |                               |          |           |          |
|   | แกรนด์ พระราม 9 และพื้นที่ค้าปลีก    |          |           |          |
+---+-------------------------------+----------+-----------+----------+
| 2 | ที่ดินโครงการแกรนด์ พระราม 9 ส่วน  | 13       | 2,143     | 900      |
|   | 2                             | -2-68.41 |           |          |
+---+-------------------------------+----------+-----------+----------+
| 3 | ที่ดินโครงการแกรนด์ คาแนล ดอนเมือง | 31-3-0.5 | 299       | ไม่มี      |
|   | เฟส 7                         |          |           |          |
+---+-------------------------------+----------+-----------+----------+
| 4 | ที่ดินโครงการแกรนด์ คาแนล ดอนเมือง | 3-0-08   | 11        | ไม่มี      |
|   | เฟส 8                         |          |           |          |
+---+-------------------------------+----------+-----------+----------+
| 5 | ที่ดินโครงการแกรนด์ คาแนล ดอนเมือง | 1-0-61.6 | 10        | ไม่มี      |
|   | เฟส 9                         |          |           |          |
+---+-------------------------------+----------+-----------+----------+
| 6 | ที่ดินโฉนด # 97966,97967 ในแกรนด์ | 0-2-80   | 77        | ไม่มี      |
|   | พระราม9                       |          |           |          |
+---+-------------------------------+----------+-----------+----------+
| 7 | ที่ดิน อาคารสำนักงาน ยูนิลีเวอร์ เฮาส์ | 4-0-58.1 | 2,426     | 1,494    |
+---+-------------------------------+----------+-----------+----------+
| 8 | อาคารสำนักงาน จี-แลนด์ ทาวเวอร์   | 5-0-98.3 | 1,680     | 3,140    |
|   | แกรนด์ พระราม 9                |          |           |          |
|   |                               | (        |           |          |
|   |                               | สัญญาเช่า) |           |          |
+---+-------------------------------+----------+-----------+----------+
| 9 | พื้นที่ค้าปลีก The Shoppes @ Belle  | 31,471   | 907       | ไม่มี      |
|   |                               | ตรม.     |           |          |
+---+-------------------------------+----------+-----------+----------+
| 1 | ที่ดินโครงการ แกรนด์ พระราม9      | 5-3-45.5 | 1,364     | 800      |
| 0 | ส่วน2.2และ2.3                  |          |           |          |
+---+-------------------------------+----------+-----------+----------+
| 1 | ที่ดิน ที่เบ็ล สกาย กำแพงเพชร 6     | 9-2-84.7 | 158       | ไม่มี      |
| 1 | บางเขน (ให้เช่า สัญญาเช่า 30 ปี)   |          |           |          |
+---+-------------------------------+----------+-----------+----------+
|   |                               | รวม      | 12,402    |          |
+---+-------------------------------+----------+-----------+----------+

4.3 สิทธิการเช่าที่ดิน

สิทธิการเช่าที่ดินเพื่อดำเนินโครงการอาคารสำนักงาน จี-แลนด์ ทาวเวอร์ แกรนด์ พระราม 9
ซึ่งเป็นส่วนหนึ่งของโครงการ แกรนด์ พระราม 9 โดยมีมูลค่าตามบัญชี ณ วันที่ 31 ธันวาคม 2557
ดังนี้

  ----------------------------------------------------------------------------
  ลำดับ   รายการสินทรัพย์    ระยะเวลา    ผู้ถือ         มูลค่าบัญชี        ภาระผูกพัน
  ------ --------------- ----------- ----------- -------------- --------------
                         สิทธิการเช่า   สิทธิการเช่า   (ล้านบาท)       (ล้านบาท)

  1      สิทธิการเช่า       30 ปี        พระราม 9    151.22         3,140
                                     สแควร์                      
  ----------------------------------------------------------------------------

  สิทธิการเช่า รวมทั้งสิ้น 43 ปี แบ่งเป็น 3 ช่วงสัญญา คือ 3 ปี 30 ปี และ 10 ปี

  4.4 ที่ดิน อาคาร และอุปกรณ์

ประกอบด้วย ที่ดินและอาคารสำนักงาน เครื่องตกแต่งและเครื่องใช้สำนักงาน โดยมีมูลค่าบัญชี ณ
วันที่ 31 ธันวาคม 2557 ดังนี้

  --------------------------------------------------------------------------
  ลำดับ   รายการสินทรัพย์                    มูลค่าบัญชี              ภาระผูกพัน
  ------ ------------------------------- -------------------- --------------
                                         (ล้านบาท)             (ล้านบาท)

  1      ห้องตัวอย่างและรั้วกั้นที่ดินโครงเหล็ก     0.08                 ไม่มี

  2      เครื่องตกแต่งและอุปกรณ์สำนักงาน       28.75                ไม่มี

  3      ยานพาหนะ                        6.69                 ไม่มี

  4      สินทรัพย์ระหว่างก่อสร้าง              20.36                ไม่มี

  5      สระว่ายน้ำและอุปกรณ์                81.31                ไม่มี

         รวม                             137.19               
  --------------------------------------------------------------------------

  4.5 สัญญาที่เกี่ยวข้องในการดำเนินงาน

(1) โครงการอาคารสำนักงาน “จี-แลนด์ ทาวเวอร์ แกรนด์ พระราม 9” :
    สัญญาเช่าที่ดินเพื่อพัฒนาและสัญญาเช่าที่ดิน

  ------------- ---------------------------------------------------------
  คู่สัญญา :       พระราม 9 กับ บริษัท ซุปเปอร์แอสเซทส์ จำกัด (“ซุปเปอร์”) และ

                บริษัท ซีเคเอส โฮลดิ้ง จำกัด (“ซีเคเอส”)

  ลักษณะสัญญา :   พระราม 9
                เข้าทำสัญญาเช่าที่ดินเพื่อพัฒนาและสัญญาเช่าที่ดินกับซุปเปอร์แอสเซทส์
                และซีเคเอส เมื่อวันที่ 29 มิถุนายน 2550
                โดยเป็นสัญญาเช่าระยะปานกลางในช่วงเวลาก่อสร้าง 3 ปี
                และสัญญาเช่าระยะยาว 30 ปี และผู้ให้เช่าให้คำมั่นต่อพระราม 9
                ในการต่อสัญญาเช่าไปอีก 10 ปี ซึ่งจะทำให้สัญญาสิ้นสุดลงในปี 2593
  ------------- ---------------------------------------------------------

  (2) โครงการ “จี-แลนด์ ทาวเวอร์ แกรนด์ พระราม 9” : สัญญาว่าจ้างเหมางานโครงสร้าง
  (Sub-Structure works)

  ------------- ---------------------------------------------------------
  คู่สัญญา :       พระราม 9 กับ บริษัท ซีฟโก้ คอนสตรัคชั่น จำกัด (“ซีฟโก้”)

  ลักษณะสัญญา :   พระราม 9 ได้เข้าทำสัญญาว่าจ้าง ซีฟโก้งานเหมางานโครงสร้าง
                มูลค่างานตามสัญญาทั้งสิ้น 231.26 ล้านบาท (ราคาไม่รวมภาษีมูลค่าเพิ่ม)
  ------------- ---------------------------------------------------------

  (3) โครงการ “ จี-แลนด์ ทาวเวอร์ แกรนด์ พระราม 9” :
  สัญญาว่าจ้างงานเหมาก่อสร้างงานโครงสร้าง (Super Structure)

+-----------+----------------------------------------------------------+
| คู่สัญญา :   | พระราม 9 กับ บริษัท อิตาเลียนไทย ดีเวลลอปเมนต์ จำกัด (มหาชน) (“  |
|           | ITD ”) และ                                               |
| ลักษณะสัญญา |                                                          |
| :         | พระราม 9 กับ บริษัท ไชน่าเรลเวย์ คอนสตรั๊คชั่น (เซาท์อีสท์ เอเชีย)    |
|           | จำกัด (“ CRCC”)                                           |
|           |                                                          |
|           | พระราม 9 ได้ทำสัญญาว่าจ้าง อิตาเลียนไทย ดีเวลลอปเมนต์            |
|           | และไชน่าเรลเวย์                                            |
|           |                                                          |
|           | คอนสตรั๊คชั่น (เซาท์อีสท์ เอเชีย) เหมางานก่อสร้างงานโครงสร้าง       |
|           |                                                          |
|           | มูลค่างานตามสัญญาทั้งสิ้น 657.15 ล้านบาท (ราคาไม่รวมภาษีมูลค่าเพิ่ม)   |
+-----------+----------------------------------------------------------+

(4) โครงการ “ จี-แลนด์ ทาวเวอร์ แกรนด์ พระราม 9” : สัญญาว่าจ้างงานระบบลิฟต์

  และบันไดเลื่อน

  ------------- ---------------------------------------------------------
  คู่สัญญา :       พระราม 9 กับ บริษัท สยาม ฮิตาชิ เอลลิเวเตอร์ จำกัด

  ลักษณะสัญญา :   พระราม 9 ได้ทำสัญญาว่าจ้าง ฮิตาชิ เอลลิเวเตอร์
                เป็นผู้ติดตั้งระบบที่งานระบบลิฟต์ และบันไดเลื่อน มูลค่างานตามสัญญาทั้งสิ้น
                120 ล้านบาท (ราคาไม่รวมภาษีมูลค่าเพิ่ม)
  ------------- ---------------------------------------------------------

  (5) สัญญาอันเกี่ยวเนื่องจากการเข้าทำรายการได้มาซึ่งสินทรัพย์ในธุรกิจพัฒนาอสังหาริมทรัพย์

  “บันทึกข้อตกลงไม่ดำเนินธุรกิจแข่งขันของกลุ่มเจริญกฤษ”

+-----+----------------------------------------------------------------+
| คู่ส  | บริษัทกับบริษัทในกลุ่มเจริญกฤษอันได้แก่เจริญกฤษ บริษัท เบ็ลพาร์ค เรสซิเด้นส์ จำกัด |
| ัญญา | (“เบ็ลพาร์ค”) แกรนด์ฟอร์จูน บรีเก็จท์ บริษัท สกายเวย์ เรียลตี้ จำกัด บริษัท     |
| :   | ฟิวเจอร์ แอสเซทส์ จำกัด บริษัท แมกซ์ แมเนจเม้นท์ จำกัด บริษัท โฟร์เม็น จำกัด  |
|     | บริษัท จี ซี แอนด์ ที จำกัด และ บริษัท เครยอร์น ดีไซน์ จำกัด                |
+-----+----------------------------------------------------------------+
| ลักษ | บริษัทในกลุ่มเจริญก                                                 |
| ณะส | ฤษจะไม่ดำเนินธุรกิจพัฒนาอสังหาริมทรัพย์ซึ่งเป็นธุรกิจประเภทเดียวกับธุรกิจของบริษัท |
| ัญญา | ไม่ว่าจะดำเนินการโดยตนเองหรือร่วมทุนกับผู้ประกอบการอื่น                   |
| :   |                                                                |
|     | แต่ทั้งนี้ จะไม่รวมถึงทรัพย์สินซึ่งแต่ละบริษัทเป็นเจ้าของกรรมสิทธิ์ แต่มีเงื่อนไขต่างๆ  |
|     | ดังนี้                                                            |
|     | ทรัพย์สินที่ไ                                                       |
|     | ม่มีศักยภาพที่จะพัฒนาเป็นโครงการเพื่อผลตอบแทนเชิงพาณิชย์อย่างมีนัยสำคัญในอนาคต |
|     | ทรัพ                                                            |
|     | ย์สินที่เกี่ยวข้องกับธุรกิจพัฒนาอสังหาริมทรัพย์ที่ปัจจุบันดำเนินการอยู่แล้วแต่ไม่มีนัยสำคัญ |
|     | ทรัพย์สินที่เหลืออยู่จากโครงการที่พัฒนาเสร็จสิ้นแล้ว                          |
|     | ทรัพย์สินให้เช่าซึ่งมีอายุสัญญาจำกัดและบริษัทจะไม่ต่ออายุการเช่าหลังสิ้นสุดสัญญา     |
|     | และทรัพย์สินในโครงการแกรนด์ คาแนล ดอนเมือง โครงการ 1 และ 2          |
|     | ซึ่งบริษัทได้รับโอนสิทธิตามสัญญามาจากแกรนด์ คาแนล (ผู้รับจ้างตามสัญญาฯ)       |
+-----+----------------------------------------------------------------+

4.6 เครื่องหมายบริการ

  ---------------- -------- ----------------------- ------------ ------------ ------------
  เครื่องหมายบริการ   ประเภท   รายการ                  วันจดทะเบียน   หมดอายุ       ทะเบียนเลขที่

  []               บริการ    บริการ ก่อสร้าง            20 เมษายน    19 เมษายน    บ28780
                            ควบคุมการก่อสร้าง          2548         2558         

                   บริการ    บริการจัดการดูแลทรัพย์สิน     20 เมษายน    19 เมษายน    บ28779
                            จัดการ/พัฒนาอสังหาริมทรัพย์   2548         2558         

  []               บริการ    บริการ จัดการอสังหาริมทรัพย์  11 เมษายน    10 เมษายน    บ41567
                                                    2551         2561         

                   บริการ    บริการ การก่อสร้าง-อาคาร   11 เมษายน    10 เมษายน    บ41568
                            ควบคุมการก่อสร้างอาคาร     2551         2561         

  []               บริการ    บริการ ก่อสร้าง            5 กันยายน     4 กันยายน     บ44842
                            ควบคุมการก่อสร้างอาคาร     2551         2561         

                   บริการ    บริการ จัดการอสังหาริมทรัพย์  5 กันยายน     4 กันยายน     บ44843
                                                    2551         2561         

  []               บริการ    บริการ ก่อสร้าง            3 ธันวาคม     2 ธันวาคม     บ44845
                            ควบคุมการก่อสร้างอาคาร     2551         2561         

                   บริการ    บริการ จัดการอสังหาริมทรัพย์  3 ธันวาคม     2 ธันวาคม     บ44844
                                                    2551         2561         

  []               บริการ    บริการจัดการดูแลทรัพย์สิน     26 พฤศจิกายน  25 พฤศจิกายน  บ49238
                            จัดการ/พัฒนาอสังหาริมทรัพย์   2552         2562         

                   บริการ    บริการ ก่อสร้าง            26 พฤศจิกายน  25 พฤศจิกายน  บ49239
                            ควบคุมการก่อสร้างอาคาร     2552         2562         
  ---------------- -------- ----------------------- ------------ ------------ ------------

5.  ข้อพิพาททางกฏหมาย

- ไม่มี -

6. ข้อมูลทั่วไปและข้อมูลสำคัญอื่น

  ข้อมูลทั่วไป

  ชื่อบริษัท : บริษัท แกรนด์ คาแนล แลนด์ จำกัด (มหาชน)

  เลขทะเบียนบริษัท : 0107538000118

  ลักษณะการประกอบธุรกิจ : พัฒนาอสังหาริมทรัพย์

  ที่ตั้ง : เลขที่ 33/4 ถนนพระราม 9 แขวงห้วยขวาง เขตห้วยขวาง กรุงเทพมหานคร 10310

  ทุนจดทะเบียน : หุ้นสามัญ จำนวน 5,919,366,933 หุ้น มูลค่าที่ตราไว้ หุ้นละ 1 บาท รวม
  5,919,366,933.00 บาท

 ทุนที่ออกและชำระแล้ว : หุ้นสามัญ จำนวน 5,529,215,704 หุ้น มูลค่าที่ตราไว้ หุ้นละ 1 บาท รวม 5,529,215,704.00 บาท

  Home Page : www.grandcanalland.com

  โทรศัพท์ : 66 (0) 2 246 2323

โทรสาร : 66 (0) 2 247 1082

นิติบุคคลที่บริษัทถือหุ้นตั้งแต่ร้อยละ 10 ขึ้นไป

: แสดงอยู่ในหน้าถัดไป

  บุคคลอ้างอิง

  นายทะเบียนหลักทรัพย์ : บริษัท ศูนย์รับฝากหลักทรัพย์ (ประเทศไทย) จำกัด

  62 อาคารตลาดหลักทรัพย์แห่งประเทศไทย

  ถนนรัชดาภิเษก แขวงคลองเตย เขตคลองเตย

  กรุงเทพมหานคร 10110

  โทรศัพท์ 66 (0) 2 229 2800

  โทรสาร 66 (0) 2 359 1259

  ผู้สอบบัญชี : บริษัท สำนักงาน อีวาย จำกัด 193/136-137 อาคารเลครัชดา
  ถนนรัชดาภิเษกตัดใหม่ แขวงคลองเตย เขตคลองเตย กรุงเทพมหานคร 10110

  โทรศัพท์ 66 (0) 2 264 0777 โทรสาร 66 (0) 2 264 0789-90

  นักลงทุนสัมพันธ์ : นายเจตรศิริ บุญดีเจริญ

  นายสุรกิจ ธารธนานนท์

โทรศัพท์ 66 (0) 2 246 2323 โทรสาร 66 (0) 2 247 1082

  --- ------------- ---------------- ------------- ------------- -------------------- ------------------------- ---------------------------------
      ชื่อบริษัท        ที่อยู่              โทรศัพท์        โทรสาร        ประเภทธุรกิจ           จำนวนและชนิดของหุ้นที่จำหน่าย   % การถือหุ้นของบริษัททั้งทางตรงและทางอ้อม

  1   บริษัท เบ็ล      33/4 ถนนพระราม 9 0-2246-2323   0-2247-1082   พัฒนาอสังหาริมทรัพย์      หุ้นสามัญจำนวน 20,642,613 หุ้น 79.57
      ดีเวลลอปเมนท์   แขวงห้วยขวาง                                                       มูลค่าหุ้นละ 100.- บาท        
      จำกัด          เขตห้วยขวาง กทม.                                                                             

  2   บริษัท พระราม 9 33/4 ถนนพระราม 9 0-2246-2323   0-2247-1082   พัฒนาอสังหาริมทรัพย์      หุ้นสามัญจำนวน 11,000,000 หุ้น 88.07
      สแควร์ จำกัด    แขวงห้วยขวาง                                                       มูลค่าหุ้นละ 100.- บาท        
                    เขตห้วยขวาง กทม.                                                                             

  3   บริษัท พระราม 9 33/4 ถนนพระราม 9 0-2246-2323   0-2247-1082   โรงแรม               หุ้นสามัญจำนวน 1,000,000 หุ้น  100
      สแควร์ โฮเต็ล   แขวงห้วยขวาง                                  (ยังไม่เริ่มดำเนินธุรกิจ)   มูลค่าหุ้นละ 16.- บาท         
      จำกัด          เขตห้วยขวาง กทม.                                                                             

  4   บริษัท สเตอร์ลิง  33/4 ถนนพระราม9  0-2246-2323   0-2247-1082   พัฒนาอสังหาริมทรัพย์      หุ้นสามัญจำนวน 2,800,000     100
      อีควิตี้ จำกัด     แขวงห้วยขวาง                                                       หุ้นมูลค่าหุ้นละ 100.- บาท      
                    เขตห้วยขวาง กทม.                                                                             

  5   บริษัท เบ็ล      33/4 ถนนพระราม 9 0-2246-2323   0-2247-1082   ยังไม่เริ่มดำเนินธุรกิจ     หุ้นสามัญจำนวน 1,100,000     100
      แอสเซทส์ จำกัด  แขวงห้วยขวาง                                                       หุ้นมูลค่าหุ้นละ 10.- บาท       
                    เขตห้วยขวาง กทม.                                                                             

  6   บริษัท จี แลนด์   33/4 ถนนพระราม 9 0-2246-2323   0-2247-1082   พัฒนาอสังหาริมทรัพย์      หุ้นสามัญจำนวน 50,000        100
      พร็อพเพอร์ตี้     แขวงห้วยขวาง                                                       หุ้นมูลค่าหุ้นละ 100.- บาท      
      แมเนจเม้นท์     เขตห้วยขวาง กทม.                                                                             
      จำกัด                                                                                                      

  7   บริษัท          19/72            -             -             พัฒนาอสังหาริมทรัพย์      หุ้นสามัญจำนวน 100,000 หุ้น    50
      เบย์วอเตอร์     หมู่บ้านชวนชื่นโมดัส                                                    มูลค่าหุ้นละ 100.- บาท        
      จำกัด          เซนโทร หมู่ที่2                                                                                 
                    ตำบลคลองเกลือ                                                                                
                    อำเภอปากเกร็ด                                                                                
                    จังหวัดนนทบุรี                                                                                  
  --- ------------- ---------------- ------------- ------------- -------------------- ------------------------- ---------------------------------

  ------------- ----------------- ----- ----- ---------- ---------- --------
                                                                    

  ------------- ----------------- ----- ----- ---------- ---------- --------